Artearen Historia. Gotikoa - Auñamendi Eusko Entziklopedia\nXII. mendearen hondarretik aitzina, hiriak hazi egin ziren, monarkiek indarra hartu zuten eta burgesia sortu zen. Horrek guztiak gizartearen pentsamoldea aldarazi zuen. Hortik, arte berri bat etorri zen: gotikoa. Arte hori gizakiagana eta naturara hurbildu zen emeki-emeki, eta erlijioaren monopolio esklusiboa izateari uzten hasi. Izan ere, monarkek, burgesek, nobleek eta Elizak, guztiek bultzatu zuten, batera, artearen gizatiartze prozesua. Horrek hurrengo aro historikoan, Aro Modernoan jo zuen goia: Errenazimentuan.\nGotikoa XII. mendearen hondarrean garatu zen Europan. Kultur mugimendu horrek erromanikoa ordeztu zuen. Europan sortu zen gizarte mota berriagatik jaio zen gotikoa. Izan ere, Erdi Aroko bigarren etapa horretan, Euskal Herriak, Europa osoak bezala, garapen ekonomiko handia izan zuen, artisautzaren -antolamendu-sistema gremial batekin- eta merkataritzaren berpizkundeari esker.\nGarapen ekonomiko horrek biztanleriaren hazkunde handia ekarri zuen noski. Hiriak indartzea eta hiribilduak sortzea ere bai. Jakina, hiria eta burgesia, hots, garai horretan indartu zen klase sozial berria, oinarri berri bat bilakatu ziren. Oinarri horretan, eta monarkiak, Elizak eta nobleek aurretiaz jarritakoetan altxatu zen gotikoa. Garai horretan hasi zen beheraka sistema feudala. Hain zuzen ere, sistema feudalaren gainbehera hasi zenean, monarkiek ederki baliatu zuten abagunea, beren boterea handitzeko eta erresuma zabalagoak osatzeko.\nElizak ere erantzun beharra zeukan egoera berriari. Kultur mugimendu berri bat sustatu zuen, erromanikoa ordezteko eta sortzen ari zen gizarte berrira egokitzeko. Gizarte berri hori hiritarra zen batez ere, eta, erromanikoaren proposamen austeroen eta zorrotzen aurrean, bestelako lengoaia bat eskatzen zuen, lengoia hurbilagoa, zuzenagoa, gizatiarragoa eta naturalagoa. Elizak ederki sortu zituen, fedearen eta predikazioaren alorretan, ordena monastiko berriak, ordena irekiagoak eta klase sozial berriei nahiz mentalitate berriei egokituagoak -frantziskotarrak, domingotarrak-, eta, era berean, estilo humanistagoa bultzatu nahi izan zuen, hots, gotikoa, premia artistiko berriei hein berean erantzuteko. Horregatik, eta nahiz eta gotikoak ere erromanikoaren izaera homogeneoarekin eta didaktikoarekin jarraitu zuen, Elizak bazekien estilo berriak bestelako jarrera bat eduki behar zuela, hau da, gizarteagandik hurbilagoa eta elkarrizketazaleagoa.\nGarai horretan, Euskal Herriak aldaketa garrantzitsuak ezagutu zituen, nahiz eta era desberdinetan gertatu. Izan ere, Nafarroako Erresuma gainbehera-prozesu batean sartu zen, eta, azkenean, Gaztelako tropek konkistatu zuten, 1515ean. Araban ere, atzerakada handia gertatu zen, lurraldea gelditu egin zen poliki-poliki. Bizkaia eta Gipuzkoa, aldiz, beren aurrerakada ikusgarriagatik nabarmendu ziren. Itsasertzeko bi lurraldeek gora egin zuten, burdina-mearen ustiaketari, arrantzari eta Gaztelako produktuekin Ipar Europarekin egindako merkataritzari esker.\nXIV. mendetik aurrerako garapen ekonomikoak biztanleria haztea ekarri zuen, eta, horren ondorioz, hazi egin ziren, halaber, gizarte eta kultur oparotasuna. Hala, Arabak eta Nafarroak Erdi Aroko lehen fasean iritsia zuten aldea berdindu egin zuten itsasaldeko bi lurraldeek, eta, ordutik aurrera, iparraren garapena handiagoa izan zen hegoarena baino.\nArteari dagokionez, gotikoak sekulako arrakasta izan zuen Euskal Herrian eta, batik bat, Bizkaian eta Gipuzkoan, nahiz eta Nafarroan, Araban eta Iparraldean ere obra garrantzitsuak eta interesgarriak egin zituzten estilo horretan. Egia esan, gotikoak XVI. mendera arte iraun zuen Euskal Herrian, errenazimentuak ordeztu gabe, estilo berri hori XIV. mendearen azkenean sortu bazen ere. Beste behin ere, arkitektura izan zen gehien garatu zen diziplina artistikoa, nahiz eta eskultura ere independizatzen eta bere kabuz garatzen hasi zen. Euskal Herriko estilo gotikoak eragin ugari jaso zituen: Gaztelatik, Aragoitik eta Frantziatik aurrena, eta, gero, Erdialdeko Europatik, hau da, Flandriatik eta alemaniar erresumetatik. Azkenik, gorde diren obra ugariek eta haien kontserbazio-egoera onak lagunduko digute euskal gotikoaren ikerketan.\nEuskal Herrian garatu zen arkitektura gotikoa bere bakuntasunagatik eta austeritateagatik nabarmendu zen batez ere, eta, bestalde, bere izaera hibridoagatik, ezaugarri erromanikoak atxiki baitzituen hasieran, eta ezaugarri errenazentistak hartu, azkenean. Erromanikoko, gotikoko eta errenazimentuko teknika, eraikuntza eta apainketa elementu horien nahasketa bi arrazoigatik gertatu zen: eraikinek luzaroan irauten zutelako, eta elementuak eta materialak eraikuntza-prozesuko une desberdinetan berrerabiltzen zirelako. Hain zuzen ere, hiztegi gotikoko oinarrizko elementuak -arku zorrotzak, gurutze-gangak, arbotanteak- ez dira beti ageri Euskal Herriko eraikinetan. Aitzitik, beste ezaugarri batzuk -zabaltasuna eta altuera espaziala, edo eraikuntza-elementu apaingarrien pieza eskultoriko falta-errepikatu egiten dira garaian zehar.\nArkitektura zibilean esan dugu, jadanik, arkitektura zibil erromanikoko hondar gutxi gelditzen direla. Gotikoan, aldiz, eraikin zibil ugari egin ziren. Egia da gehienak aldatuta heldu direla guganaino. Halere, nahikoa dira garai hartako bizitza zibila nolakoa zen asmatzeko. Gainera, eraikin gehienak Euskal Herriko familia garrantzitsuenen jauregiak eta dorretxeak diren arren, badira eraikin arrunten hondarrak ere, eta geroko euskal baserriaren egitura igartzen hasten uzten digute.\nNafarroan, oraindik hor dauzkagu garai horretako jauregi garrantzitsuenaren elementu batzuk. Erriberrin, Karlos III.ak errege jauregi bat eraiki zuen, XV. mendearen hasieran, bere gortearentzat, Europako errege jauregi handien antzera, bere erregealdiaren ospearen eta oparotasunaren agergarri. Eraikina gela edo barne txiki ugarien konbinazioa da, non eraikuntza-elementu gotikoak erantsi diren, gorteko irizpide estetiko bati, eta ez militar bati, jarraituta. Jauregiko gela guztiak apaingarri ugariz edertu ziren.\nFrantses gustukoa zen hori, baina galdu egin zen, jauregia mende askoan egon baitzen bertan behera utzita. Egun, kontserbatzen dena zaharberritze baten emaitza da, eta, hor, urriak dira jatorrizko elementuak. Garai gotikoan eraiki zen baina jasan zuen esku-hartzeagatik itxuraldatuta dagoen beste eraikin bat Xabierko gaztelua da. Defentsarako multzo horretan, dorre nagusia gailentzen da; harresi bat du inguruan, angeluetan defentsarako kuboak dituela. Martzillako gaztelua dago hobeki kontserbaturik.\nBada bigarren arkitektura zibil mota bat Nafarroan: jauregiek, etxandiek eta dorretxeek osatzen dutena. Ugariak dira, batez ere XV. mendetik aitzina, baina ez dira kontserbatzen jatorrizko asko, Nafarroak XV. eta XVI. mendeetan jasan zituen gerra larriengatik. Ongien kontserbatu direnetan, hauek aipa daitezke: Aratzuriko jauregia; Bianako Printzearena, Zangozan; Aiantzeko dorre almenadunak, Longidako haranean; Zabaleta eta Minddurrinea dorretxeak, Lesakan, eta Zeliguetako dorretxea, angeluetan kubo zilindrikoak dituela.\nAraban, Gasteizen aurkitzen ditugu berriro arkitektura zibil gotikoko adibiderik onenetako batzuk. Bi aipatzeko: Kordoi etxea eta Arrieta jauregia. Halere, garai horretako eraikinik bikainenak hiriburuaren inguruetan daude. Lurraldean kontserbatzen diren jauregiez eta dorretxeez ari gara. Gebaratarren jauregia nabarmentzen da. Hona haren ezaugarri batzuk: oinplano angeluzuzena, lau dorre angeluetan eta hiru oineko bizitegia behe oinaren gainean. Gebaratarren jauregia gezileihoz eta modiloiz militarki prestatutako etxea zen, egurrezko defentsa-kadaltsoa muntatzeko prestatuta zegoena. Bigarren eraikin garrantzitsua Mendozatarren dorretxea da: barrunbe harresitu bat, dorreak lau angeluetan, eta lau oineko dorre bat erdian, gezileihoz hornituta. Gordetzen diren gainerako dorretxeek ere -Barona, Kexaa, Martioda, Mursa, Orgazko kondea eta Kondestable- defentsa izaera bera atxikitzen dute; oso eraikin serioak dira, eta austeroak apaingarritan.\nBizkaian eta Gipuzkoan, arkitektura zibileko adibideak ez dira ugariak, baina garai erromanikoan baino eraikin gehiago aurkitzen ditugu. Zoritxarrez, XIV. eta XV. mendeetan iparraldeko bi lurraldeetan sekulako borrokak izan ziren familia nobleen artean, eta, horregatik, eraikin gutxi heldu zaizkigu aldi hartatik, eta haiek, gainera, oso aldatuta beren egituran. Bizkaian, Muskizko Muñatones gaztelua eta, batik bat, Orozkoko Aranguren dorretxea dira garai gotikotik gordetzen diren adibide bakarrak, eta Aranguren dorretxea nabarmentzen da, bigarren mailako leinuen dorretxeen adibidetzat, hortik sortuko baitzen gero euskal baserrien egikera.\nGipuzkoan, eraikin gehiago gorde dira garai horretatik -Gebaratarren etxea Seguran, Legazpitarrena Zumarragan, Enparan jauregia Azpeitian eta Lili jauregia Zestoan- baina elementu gotiko gehienak gero erantsitako errenazentistekin batzen dira. Arkitektura zibil gotikoko eraikinik onenak honako bi hauek dira: Berriatua dorretxea, Mutrikun, eta Dorre Luzea, Zarautzen. Azken horretan, hareharri landuzko hormak nabarmentzen dira, leiho ajimezatuak, kanpoko eskailera eta fatxadetako modiloi ugariak, egurrezko kadaltsoa eransteko.\nBeste tipologiei dagokienez, Euskal Herrian gehien garatu zen tipologia erlijio-izaerakoa izan zen, eta, egia esan, eraikin gehienak, bai kopuruan, bai garrantziagatik, tipologia horretakoak dira. Garatutako forma arkitektoniko nagusien artean, nabarmendu behar da erlijio-arkitekturan oinplano-eredu ugari zabaldu zirela, baina haietako bat erabili zela gehien, hots, hiru nabeko oinplano basilikala. Horrek gurutzadura garatua, presbiterioa eta girola zituen, eta, azken horren gainean, sekzio poligonaleko kaperak irekitzen ziren. Euskarriei dagokienez, pilareak bakunak eta austeroak ziren, sekzio zilindrikokoak gehienetan, fustea horzduna zutela pilarearen perimetroan, gangetatik eta tertzeleteetatik jasotzen zuten bultzadari dagokionez.\nGarai horren azkenean, pilarea gehiago sinplifikatu zen, nerbiodurak pilarean lotzean; horrek pilare zilindrikoa erabiltzea ekarri zuen, askoz bakunagoa baitzen. Estalkien egituran ere, pilareetako bakuntasun eta austeritate bera kontzentratzen dugu, eta, oro har, gurutze-ganga nagusitzen da, ikuspegi sobrio batetik asmatua; apainketan lizentzia bakarra ametitzen zen, hau da, tirante kopurua handitzea, bultzadak deskonposatzeko, tertzelete gehiago sartuta. Garaiaren azkenean bakarrik aberastu ziren tertzeleteak, kopatzeak erabilita elementu apaingarritzat. Lurralde banaketari gagozkiola, garai gotikoan Nafarroan eraiki ziren eraikin gehienak, nahiz eta, Araban edo Iparralde barnealdean bezalaxe, eraikitze-erritmoa dezente moteldu zen, garai erromanikokoarekin alderatuta. Bi arrazoi nagusi ziren moteltze horren gibelean: batetik, lurralde horietako ekonomia ahuldu egin zen, eta, bestetik, baziren jadanik erromanikoan eraikitako eraikin ugari, eta ederki betetzen zituzten premiak. Aldiz, Bizkaian, Gipuzkoan eta Iparraldeko itsasbazterrean, zehazki Lapurdin, sekulako hazkundea gertatu zen eraikinen kopuruan. Garapen ekonomikoari eta hazkunde demografikoari esker, eraikin berriak egin ziren lurralde horietan.\nNafarroan, Orreagako Santa Maria eliza da, dakigula, garai gotikoko lehen eraikina. XIII. mendearen hasieran eraiki zuten; Frantziako Paris eskualdeko lehen estilo gotikoari jarraiki, eta ez une horretan Gaztelako katedral nagusien eraikuntzan eragiten ari zen gotiko erradialari. Elizak bost ataleko hiru nabe ditu, erdikoa besteak baino goragoa. Burualdea pentagonala da, leiho handiz hornitua. Tenpluaren elementu gehienak frantziar arkitekturako kanonikoak dira. Honako hauek nabarmentzen dira: pilare zilindrikoak, triforioa eta Euskal Herrian lehen aldiz erabili zen elementu bat, hots, gurutze-gangen zama kanpoko kontrahormen gainean deskargatzen zuten arbotanteak.\nNafarroan, ordea, Iruñeko katedrala da gotikoaren adibiderik onena. Bi aldi bereizi behar dira haren eraikuntzan: lehenengoan klaustroa eraiki zen, eta bigarrenean, eliza, 1390ean eroritako tenplu erromanikoaren hondakinen gainean; bigarren fase horretan, Barbazana kapera ere eraikin zen klaustroan, non haren izar-gangaren trazatua nabarmentzen den. Elizaren egiturari dagokionez, garai horretako gotiko kanonikoaren egiturari jarraitzen dio. Aipagarriak dira kontrahormen artean eta alboko nabeen goiera berarekin irekitako kaperak, zeharkako nabe batek osatutako gurutzadura, zeina oinplanoan eta altxaeran nabarmentzen den, eta triforiorik eza, eraikinari itxura sobrioa eta bertikala ematen diola. Aipagarria da, baita ere, burualdearen osaketa. Hor, kaperek espazio unitarioa osatzen dute, eta espazio hori bakarrik gangen zatien antolaketan banakatzen da.\nNafarroako gainerakoan, eraikitako eliza gehienak bakunagoak dira. Hor ditugu, esate baterako, Erriberriko San Pedro eta Santa Maria, Artaxonako San Saturnino, eta Uxueko Santa Maria. XIII. mendearen azkena eta XIV. mendearen lehen erdia bitartean eraiki ziren. Eliza xumeak dira, nabe bakarrekoak. Antz handiagoa dute landa elizekin, hiri elizekin baino. Bilatortako Jasokunde eliza, Zizur Nagusiko San Andres edo San Martin Unxekoa ere Nafarroako landa gotikoaren adibide onak dira. Geroagokoa eta, beraz, hiru nabez eta eraikuntza-soluzio aurreratuagoez osatua da Bianako Santa Maria eliza.\nAraban, garai horretan egindako eraikinak urriak dira, baina eraiki zirenak, zinez esanguratsuak. Gasteizko eta Biasteriko tenplu berriak nabarmentzen dira. Gasteizen, Santa Maria eliza dugu garai hartako eraikinik garrantzitsuena. Egun, Katedral Zaharra deitzen zaio. XIII. mendearen hondarrean hasi zituzten haren lanak, eta XV. mendearen azken aldera, osatu. Tenpluan, oinplano basilikal bat hobetsi zen. Bost ataleko hiru nabe dira, gurutzadura zabala eta burualdea, non girola zentrala -zeinetan hiru kapera poligonal irekitzen diren- lau kapera angeluzuzenekin konbinatzen baita. Tenpluaren elementu gehienak kanonikoak, sobrioak eta bakunak dira. Haietan, triforio estu bat nabarmentzen da, tenpluaren perimetro osoa korritzen duena. Gasteizen, estilo horretako beste eliza batzuk ere eraiki ziren garai hartan: San Bizente, San Miguel Goiaingerua eta San Pedro Apostolua. Azken hori nabarmentzen da, sarbide arkupeduna baitu burualdearen ondoan, tenplua harresiari erantsita zegoelako. Beste ezaugarri batzuk: lau absidedun burualdea, trazeriez apaindutako leihate zabalak, eta triforio-zati bakarra, gurutzaduraren hegoaldeko muturrean.\nBiasteri izan zen Arabako bigarren gune garrantzitsuena. San Joan Bataiatzailea eta Santa Maria de los Reyes elizak eraiki ziren bertan. Lehena XIII. eta XIV. mendeen bitartean eraiki zen. Garai horretako eraikitze-modu gotikoen eskema klasikoei jarraitu zien. Hiru nabeak eta gurutze-ganga nabarmentzen dira. Santa Maria de los Reyes elizak, berriz, nahiz eta geroago eraiki zuten, hau da, XV. eta XVI. mendeen bitartean, bere arkitektura-egitura gotikoaren elementu gutxi atxiki ditu, baina garai hartako ongien kontserbatutako portada eskultoriko bat dauka.\nArabako gainerakoan, honako herri hauetan dira estilo gotikoan eraikitako elizak: Lasarten, Kanpezun, Bilarren eta Agurainen. Halere, ugari dira, Nafarroan bezala, landa gotikoan eraiki ziren baselizak eta eliza txikiak. Gotikoko eta erromanikoko elementuak nahasten dira horietan, eta, XVI. mendetik aurrera, errenazimentuari dagozkion elementu apaingarriak.\nIparraldeari gagozkiola, Baionako katedrala da estilo gotikoan egindako eraikin garrantzitsuena. XIII. mendearen hondarrean hasi zuten. Parterik handiena XIV. mendekoa da, eta Frantziako Champagne eskualdeko estilo gotiko erradianteari eta, zehazki, Reimseko eta Bordeleko katedralen proiektuen ereduari jarraituta egin zen. Katedralak XVI. mendera arte luzatu zituen eraikitze-lanak, eta XIX. mendean fatxadako dorreak eraiki zirenean eman ziren amaitutzat. Haren itxura ikusgarria nabarmentzen da. Bera da Euskal Herriko katedralik handiena eta gorena. Aipagarriak dira beste ezaugarri hauek ere: gurutze latindarrezko oinplanoa eta ez basilikala, nahiz eta orain geroago erantsitako alboko kaperek ezkutatu duten, eta klaustroa, hobekien eraikitakoetako eta kontserbatutakoetako bat, bai bere egituragatik, bai bere apaingarriengatik.\nBizkaiari eta Gipuzkoari doakienez, aurreko garaian ez bezala, garai horretan eraikin gehiago eta kalitate hobeagokoak eraiki ziren. Halere, berandu samar, XIV. mendera arte ez baitziren egin lehen eraikin esanguratsuak. Bilbon, Jakue Apostolua eta San Anton elizak dira Bizkaiko gotikoaren erakusgarri onak. Eredu bakun eta austero baten arabera eraiki zituzten, eta Frantziako nahiz Gaztelako estilo gotikoen eraikuntza-elementuak erantsi zizkieten. Hona, jarraian, Jakue Apostolua elizaren ezaugarri nagusiak: hiru ataleko hiru nabe, gurutzadura alienatua, presbiterioa, kapera nagusi poligonala eta girola, zeinak zazpi kapera dituen, pentagonalak gehienak. Eliza hori Iberiar penintsulako ipar aldeko beste eraikin batzuekin kidetzen da horrela: Burgo de Osmarekin, Palentziarekin, Santanderrekin eta Castro Urdialesekin. Gurutze-ganga erabili zuten eraikina estaltzeko, gurutzaduraren erdiko atalean -non tertzelete batzuk eta bost giltzarri erabili ziren- eta burualdean -zazpi giltzarriko izar-ganga ipini zuten- izan ezik. San Anton elizari dagokionez, haren hiru nabeetatik erdikoa nabarmentzen da, beste biak baino zabalagoa eta bi bider goragoa baita; absiderik ere ez da, barruko frontisa horma zuzen batekin itxi baitute; Bizkaiko beste eliza batzuek bezala, San Anton elizak ere triforio bat du.\nHalere, Bizkaiko estilo gotikoko eraikinik bitxiena Lekeition dago. Herri horretako Andre Maria elizak XIII. mendeko gaztelar estiloaren traza orokorrei jarraitzen die, baina haiek sinplifikatuta. Hona tenpluaren ezaugarri arkitektoniko nagusiak: hiru ataleko hiru nabe, gurutzadura, hiru kapera burualdean, pinakuludun arbotante-bateria bikoitza, nerbio baten presentzia estalkiaren luzera osoan, hari sendotasuna ematen diola, eta haren atzeko partearen ardatza ipar alderantz desplazatzea dakarrela, eta leihateetako trazeriak, zeinak ingelesen eraginaren pean egin baitziren.\nBizkaiko gainerakoan, Gernikako Santa Maria eta Ondarroako Santa Maria elizak nabarmendu behar dira; azken horretan, batez ere, gurutzadura eta abside falta, eta apainketa arkitektonikoa, trazeriak baititu baotan eta erlaitzetan, eta pinakulu eta gargola adierazkorki apainduak. XV. eta XVI. mendeen bitartean, Bizkaiko gainerako eliza gotiko nagusiak eraiki ziren. Honako hauek dira aipagarrienak: Urduñako Santa Maria, Begoñako Andre Maria, Portugaleteko Santa Maria, Balmasedako San Severino, Galdakaoko Santa Maria eta Ziortzako Kolegiata, Markina-Xemeinen.\nAzkenik, Gipuzkoak ere, Bizkaiak baino gutxiago eduki arren, baditu gotikoko eraikin aipagarri batzuk. Guztietan, gotikoa ez da bakarrik garatzen Gaztelako ereduari jarraiki, Bizkaian gertatu zen bezala, baizik eta frantses gotikoaren eragina ere nabari da. Hark lehenik Nafarroan eduki zuen eragina, eta gotiko mota austeroago eta bakunago bat hartu zen lurralde horretatik, non erromanikotik hartutako eraikuntza-elementu eta elementu estetiko batzuk ere gordetzen diren.\nGetariako Done Salbatore da lurraldeko elizarik bitxiena. XIV. mendean eraiki zuten. Hiru ataleko hiru nabe ditu, erdikoa goragoa, eta atalak, berriz, zutabeak datxezkien pilare zilindrikoz daude bereizita. Tenplua gurutze-gangez dago estalia; bakunak dira alboetakoak, eta izar-gangak, erdiko nabekoak. Horien bultzada dagozkien horma-hortzek jasotzen dute barruan, eta kanpoko kontrahorma batzuetara bidaltzen, arbotanteen bitartez.\nDaukan planimetria irregularra da, haatik, elizaren elementurik harrigarriena, hormak ez baitira paraleloak, eta ez baitago korrespondentzia simetrikorik eraikinaren luzerako ardatzarekin; gainera, oinen eta burualdearen artean metro beteko desnibela dago hegoaldeko aterantz. Trazatu irregular hori da eraikinaren alderik originalena, eta, horrekin batera, eraikinaren horma perimetralak korritzen dituen triforioa. Garai horretan, Debako Santa Maria eliza ere hasi ziren eraikitzen Gipuzkoan. Hiru nabeko tenplua da, eta burualde zuzenekoa. Bertan, portada eskultoriko eta polikromatua nabarmentzen da, Biasteriko Santa Maria de los Reyes elizan bezala.\nHondarribiko Jasokundeko eta Sagarrondoko Andre Maria, Oñatiko San Miguel eta Donostiako San Bizente elizak, berriz, hiru gauzagatik nabarmentzen dira, hots, beren itxura militar eta defentsakoagatik, gangei eusten dieten pilare zilindrikoengatik eta, hiru nabe eduki arren, alboetakoak ia erdikoa bezain gora iristen direlako. Gotorleku itxura dauka Zumaiako San Pedro elizak ere, nahiz eta kasu honetan lau ataleko nabe bakarra daukagun, abside poligonala, eta estalkia, berriz, nerbio nabarmeneko tertzeletedun gurutze-gangez hornitua. Gotorleku itxurako gotiko bitxi horrek garapen handia eduki zuen Gipuzkoan XV. mendetik aurrera eta XVI. mendean zehar, eta herri hauetako parrokia-elizetan ikus dezakegu: Eibar, Segura, Oiartzun, Elgeta, Alkiza, Ezkio, Asteasu, Zegama eta Berastegi. Herri horietako elizetan, gotiko sobrio, bakun eta elemental bat erabili zen, nahiz eta ez zitzaion falta monumentaltasunik, aurrerapen ekonomikoek eta sozialek aise onartzen baitzuten era horretako eraikina egiteak zekarren gastua. Eraikinei uniformetasun eta erregulartasun handiagoa ematen dizkien eraikuntza-formula horrek jadanik hallenkirche motako eliza iradokitzen digu. Eliza mota horrek izugarrizko transzendentzia izan zuen Euskal Herrian garai errenazentistan, eta "euskal gotiko" gisa ezagutzen dugu.\nArte plastikoek ere garapen handiagoa izan zuten garai horretan. Kontserbatzen diren adibideak, gainera, ugariagoak dira, eta aldaketa garrantzitsuak nabari dira erabiltzen den teknikan eta erakusten diren gaietan.\nEstilo gotikoko eskultura independizatzen hasten da esparru arkitektonikotik, eta modu exentuan egindako obra aipagarriak aurkitzen ditugu. Teknikari eta tematikari dagokienez, erromanikoak laga zituen naturalismoa eta errealismoa berreskuratzen ditu eskultura gotikoak, eta, bestalde, humanismo handiagoa errebindikatzen du itxuratutako motiboetan, garatzen ari den gizarte hiritar berrira zuzenago eta modu hurbilago batean hurreratzeko.\nAlabaina, elizetako portadetako eskultura apaingarriak artean bere garrantzia atxiki zuen, eta oso adibide onak dauzkagu Nafarroan, Araban eta Gipuzkoan. Nafarroan, Erriberriko Santa Maria eta Uxueko Santa Maria elizetako portadak nabarmentzen dira, eta Iruñeko katedraleko klaustroko apaingarri eskultorikoak. Araban, Gasteizko Santa Maria katedralak eta San Pedro elizak ere portada interesgarriak atxiki dituzte, nahiz eta adibiderik ikusgarriena lurraldeko hegoaldean aurkitzen dugun, Biasterin, Santa Maria de los Reyes elizaren portadako multzo eskultorikoak bere jatorrizko polikromiaren parte handi bat gorde baitu, arkitekturak berak babestu duelako. Gipuzkoan, Debako Santa Maria la Real elizaren sarrera nagusiko multzo eskultorikoak ere baditu polikromia hondar batzuk oraindik, baina gutxiago eta egoera kaskarragoan, agerian egon baita denborarik gehienean, eta inongo elementuk babesten ez zuela. Elizen barruan, berriz, nahiz eta pintura agerpenek protagonismo handiagoa zuten eskultorikoek baino, garai horren azkenean multzo eskultorikodun erretaulak aurkitzen hasten gara: Lekeitioko Santa Marian bat, flandestar eragin garbikoa.\nEskultura exentuari gagozkiola, Nafarroak gordetzen ditu, garai erromanikoan bezala, adibiderik onenak. Kasu horretan ere, naturalismoranzko eta errealismoranzko joera nabari da, Ama Birjinaren gaia aukeratzen da, eta Kristo Gurutziltzatuaren itxurapena baztertzen. Horrek guztiak erakusten du eliza-erakundeek gizartera hurreratzeko gero eta nahi handiagoa zutela. Anitz dira garai horretan egindako Ama Birjinaren irudiak. Honako hauek nabarmenduko ditugu: Orreagako Ama Birjina haurrarekin, Uharteko Andre Maria Zuria, Olaztiko Ama Birjina, Erriberriko Ama Birjina eta Urantziako Ama Birjina.\nGarai horretako obrarik adierazgarrienak, ordea, garaiaren azkenean egin ziren, eta tipologia berriei jarraituta. Hala, XIV. mendetik aurrera, lehen hilobiak aurkitzen ditugu. Karlos III.arena eta haren emazte Leonorrena nabarmentzen dira, Iruñeko katedralean; Villaespesa kantzelariarena, Tuterako katedralean, eta Oñatiko kondearen hilobia, Oñatiko San Miguel elizan. Hiru adibideetan, aipagarriak dira sarkofagoetako erliebeak, non pertsonaia batzuk ageri diren hilen alde otoitz egiten.\nBitxigintzak aurreko garaian bezalako garrantzia atxiki zuen, eta, kasu honetan ere, obrarik esanguratsuenak Nafarroan daude. Honako pieza hauek gailentzen dira: Karlos III.ak Uxueko elizari eman zion kaliza -egun Nafarroako Museoan dago- eta erlikiak gordetzeko erlikiontziak; Karlomagnoren Xakea deritzana, tartean, bere diseinu koadrikulatu bereziagatik deitzen baitiote horrela.\nPinturari dagokionez, gotikoan zehar agerpen piktorikoen hondarrak aurkitzen ditugu Euskal Herrian. Erdi Aroan, eta baliabide ekonomikoak zeuzkaten guztietan, erlijio-irudiez eta beste apaingarri batzuez apaintzen zituzten elizak. Tamalez, kasurik gehienetan ez dira ongi kontserbatzen, zeren beste apainketa mota batzuez ordeztu baitzituzten gero, edo kendu egin baitzituzten, besterik gabe, beste irizpide estetiko batzuk nagusitu zirelako eta elizetako horma-irudiak kentzea hobesten zelako, batez ere XIX. mendean.\nGarai horretako lan piktorikoek funtzio didaktiko bat dute, eskulturaren kasuan bezalaxe. Sinestunari irakastea zen xedea, eta, horregatik, gai gehienek erlijio-gertakariak edo Bibliako pasarteak erakusten dituzte. Kontserbatzen ditugun obrarik zaharrenak XIV. mendekoak dira, eta, nahiz eta oro har europar korronteek -protogotikoa, lineala, italogotikoa, nazioartekoa eta hispanoflandestarra- ezarritako pautak jarraitzen diren, Euskal Herrian estilo horien interpretazio bakuna eta eskematikoa egin zen.\nIruñeko Nafarroako Museoak dauzka obren hondarrik garrantzitsuenak. Aragoiko fokuaren eragina da nagusi horietan. Lehen garai protogotikoan, honako hauek sartzen dira: Artaitzeko San Martin elizako, Artaxonako San Saturnino elizako eta Erriberriko San Pedro elizako pinturak. Iruñeko katedralak, eta Ekaiko, Olletako, Arletako, Eriztaingo eta Galipentzuko elizek geroagoko garaietako hondarrak gordetzen dituzte, gotiko linealekoak bereziki. Flandestar eragina beranduagokoa da, eta Lizarrako San Miguel elizan nabari da, eta zenbait taulatan eta erretaulatan, Tuterako nagusian barne.\nAraban, dokumentatutako pintura gotikoko lekukotzen artean, bi adibide nabarmenduko ditugu: Alaizako Jasokunde elizan, pintura hondar garrantzitsuak baina denboran sailkatzen gaitzak kontserbatzen dira; bai estiloan, bai garatutako gaietan, elementu eta ezaugarri ugari nahasten dira, eta horrek bigarren mailako eta garai horretako ezaugarriak berandu bereganatu zituen tailer bat salatzen digu. Gazeoko elizan kontserbatutako hondarrak, aldiz, gotiko linealaren fasekoak dira, eta garatutako programa ikonografikorik onenetako bat osatzen dute.\nHAINBAT EGILE. El arte en Navarra. 2 libk. Iruña: Diario de Navarra, 1994.\n"Erdi Aroko Artearen Berrikusketa = Revisión de Arte Medieval en Euskal Herria". Ondare. Cuadernos de artes plásticas y monumentales. Eusko Ikaskuntza. Donostia. 15 zbk. (1996). Eusko Ikaskuntzak antolatutako eta Donostian 1996 urtean ospatutako jardunaldietako txostenak, komunikatu eta bibliografia ditu.


BerbaTek proiektuaren webguneak guztion eskura jarri ditu hizkuntza-teknologiako berrikuntzak\nActualizado 26/04/2011 16:03 CET\nBILBO, 26 Abr. (EUROPA PRESS) -\nBerbatek proiektuko bost eragileek (Elhuyar Fundazioa, Euskal Herriko Unibertsitateko IXA eta Aholab taldeak eta VicomTech eta Robotiker zentro teknologikoak), Eusko Jaurlaritzako Industria eta Kultura Sailen laguntzarekin, www.berbatek.com webgunea plazaratu berri dute, hizkuntza-teknologietan egiten ari diren azken ikerketen emaitzak gizarteratzeko asmoz.\nBere arduradunek adierazi dutenez, webgunea dinamikoa da, etengabe eguneratzen da (automatikoki), eta hizkuntza-teknologien inguruko berriak ematea du helburu. Besteak beste, teknologia horien inguruko ekitaldien agenda bat eskaintzen du, bai eta partzuergoko kideen albisteen gune bat eta hizkuntza-, ahots- eta multimedia-teknologien behatoki bat ere, alor horretako berrikuntzei jarraitu ahal izateko. Gainera, BerbaTek proiektuan sortuko diren argitalpen, aurrerapen eta demoak ere ikusgai izango dira webgune horretan.\nBerbaTek hiru urterako (2009-2011) ikerketa estrategikoko proiektua da. Hizkuntza-, ahots- eta multimedia-teknologiak garatzea du helburu, eta itzulpena, irakaskuntza eta edukiak lantzen dituen sektore ekonomiko zabalaren euskarri teknologiko nagusia izan nahi du. Izan ere, industria horrek teknologia aurreratuak behar ditu lehiakor izango bada ingurune globalizatu, interkonektatu eta eleaniztun honetan.\nHizkuntzaren industria hiru alor nagusitan banatuta dago Berbatek proiektuan: Edukiak, Irakaskuntza eta Itzulpena. Hiru alor horietan lortu diren lehenengo emaitzak urte amaierarako aurkeztea espero du partzuergoak: Itzulpena alorrean, bikoizketa automatikoko lehen aplikazioak; Irakaskuntzakoan, ahoskatze-zuzentzaileak eta e-learningean oinarritutako tutoreak; eta Edukiak alorrean, Interneteko bilatzaile eleanitz eta multimedia bat, besteak beste.\nEz da partzuergo honetako kideek elkarlanean diharduten lehenengo aldia. BerbaTek baino lehen, ikerketa estrategikoko Hizking21 eta Anhitz izeneko hiru urteko proiektuetan ere elkarrekin aritu dira 2002. urtetik aurrera.


Erriberako Merkatuak Mercabilbaoren 50 urteko historiari buruzko atzera begirako argazki erakusketa jasoko du irailean - Bilbao Zerbitzuak\nErriberako Merkatuak Mercabilbaoren 50 urteko historiari buruzko atzera begirako argazki erakusketa jasoko du irailean\nGaur egun hartzen duen lekuan 50. urteurrena ospatzen duen urtean, Penintsulako iparraldeko elikagaien banaketa-zentro moduan erreferente den Mercabilbao bere jatorrira itzuliko da, irailean zehar Erriberako Merkatuan argazki eta informazio erakusketa bat instalatuz (hilaren 30era arte ikusi ahal izango da). Erakusketa 10 panelek osatzen dute, eta Bilboko merkatuaren irudi historikoekin hasten da. Garai hartan handizkako arrainaren salmenta instalazioen beheko aldean zegoen, eta fruta eta barazkiak, hegaztiak eta haragia inguruan eta hurbileko Erronda kalean zeuden. Ibilbide horrek Erribera Plaza zaharraren eta haren inguruaren hasierara garamatza. Puntu horiek estrategikoak ziren Gaztelako Erresumako eta itsasoz haraindiko merkantziak merkaturatzeko.\nGauzak horrela, hari narratiboak Mercabilbaok gaur egungo kokalekuan egin zituen lehenengo urteetan zentratutako panelekin jarraitzen du, 1971n eta ondorengo urteetan, hain zuzen ere. Garai hartan Arrain eta Fruta eta Barazki Merkatu Nagusiak Bilboko Erriberatik Basauriko Artunduagako zelaietara eraman ziren, duela 50 urteko maiatzean.\nErakusketak Merkatuaren mugarri suntsitzaileenarekin jarraitzen du: 1983ko uholdeekin. 80ko hamarkadan eta ondorengoetan, instalazioak suspertu egin ziren, eta, berreraikuntzarako eta modernizaziorako ahalegin, dedikazio eta baliabideei esker. Mercabilbao etorkizunerako itxaropen handiko ikuspegiarekin iritsi da 2021era. Bilboko eta inguruko eraldaketa ekonomiko eta soziala sustatzeko gai den zerbitzu-enpresa publikoa.\nIldo horretan, erakusketak elikagaien hornidura Merkatuaren plan estrategikoaren erreferentzia-puntuak ere erakusten ditu. Iraunkortasunaren eta erantzukizun sozialaren, kontsumo arduratsuaren eta elikagaien eta ingurumenaren xahuketaren aurrean duen konpromisoa; eta hurbileko merkataritzari eta ostalaritzari ematen dion laguntza, horiek direlako instalazioetan dauden handizkako enpresen bezero nagusiak eta Mercabilbaoren izateko arrazoia.


"Puntua" aldizkaria ere guztion esku doan, larrialdi egoera honetan, Goienaren eskutik\nKoronabirusak eragindako larrialdi egoera honetan eta etxialdiak irauten duen bitartean, makina bat elkarte eta erakunde dira euren baliabideak herritarren esku jartzen ari direnak, egoera arintze aldera. Goienak ere halaxe egin du, Puntua aldizkariaren ale guztiak sareratuz herritarrentzat, libre.\nGoienako bazkide direnentzat inprimatzen du Goienak Puntua aldizkaria, eta sarean ere jartzen du bazkideen esku. Itxialdiak irauten duen bitartean, herritar guztiontzat libre eta doan jarri ditu sarean ale guztiak Goienak.\n225 aletik gora dira harpidedun ez direnen esku ere jarri direnak, 10.000 orritik gora: artikulu atenporalak, elkarrizketa landuak, erreportajeak... milaka eta milaka letra, larrialdi egoera hau goxatzeko. Goiena Klubeko bazkide diren 4.000 kideendako bakarrik den aldizkaria, orain, libre utzi dute denbora mugatu honetan, Goiena.eus webguneko Prentsa atalean.\nKoronabirusaren inguruko kanal zabal berezia ere gaitu du Goienak egunotan, Koronabirusa Debagoienean. Izan ere, Goienatik azpimarratu duten bezala, "gertuko kazetaritza zerbitzu publikoa da eta informazio eskubidea ere badugu herritarrok, ospitalak edo hezkuntza zentroak izatea bezainbeste. Horrelako egoeretan, beraz, kalitatezko informazioa helaraztea da Goiena egiten dugun lankide guztion nahia".


Konpondu eta margotu egin dute udaletxeko areto nagusia - Elgeta - Goiena.eus\nKonpondu eta margotu egin dute udaletxeko areto nagusia\nLarraitz Zeberio Lekuona 2010-03-18 11:14\nBideberri mankomunitatearen Auzolan programaren bitartez Elgetako hiru lagun kontratatu dituzte sei hilabetean hainbat lan egiteko.\nAzken hiru asteotan ezohiko itxura izan du udaletxeko osoko bilkuren aretoak. Hiru lagun gogor aritu dira lanean areto nagusiari itxura berria emateko. Elgetarrak hirurak, Bideberri mankomunitatearen Auzolan programaren barruan aritu dira lanean.\nIkastaroa egin zuten lehenengo; pintura eta lorezaintza ikastaroa, hain zuzen ere. Orain, praktikak egiten ari dira. Hiru asteotan udaletxeko areto nagusia konpondu eta margotu dute. Datozen egunotan Salbador kale osteko aparkalekuak eta garajeetarako sarrerak margotzen ikusiko ditugu, eta aurrerantzean herrian lorezaintza lanak ere egingo dituzte. Langabezian zeuden, eta Auzolan programaren bitartez sei hilabeteko lan kontratua egin zaie.\nUste baino denbora gehiago behar izan dute areto nagusia txukuntzeko. "Aretoa margotzea zen hasiera baten gure egitekoa, baina pintura kapa bat eman eta hurrengo egunean guztia altxatua zegoen horma pusketatan jausten zelako. Azkenean, igeltserotza lanak ere egin behar izan ditugu", esan digu langileetako batek. "Hori bai, aretoa oso dotore gelditu da, ederra aldea!".


Pribatasun politika eta Cookieak | MITXELENA\nPribatasun politika eta Cookieak\nDatu Pertsonalak Babesteari buruzko 15/1999 Lege Organikoan, 1999ko abenduaren 13koan, ezarritakoaren arabera, jakinarazten dizugu webgune honetako formularioen bidez edo mezu elektronikoen bidez ematen diren datu pertsonalak haien segurtasuna eta pribatutasuna bermatzeko beharrezko segurtasun-neurri guztiak dituzten fitxategietan sartuko ditugula, Talleres Mitxelena S. Coop. kooperatibaren erantzukizunpean (helbide komertziala: Eziago industrialdea – Zikuñaga Auzoa, Hernani, Gipuzkoa).\nDatuak jasotzearen helburuak dira erabiltzaileak Talleres Mitxelena S. Coop. kooperatibarekin harremanetan jartzean egindako eskaerari erantzutea, gure produktuak eta/edo zerbitzuak eskaintzea, eta, egokituz gero, harreman komertzialak hastea.\nErabiltzaileak bere helbide elektronikoa ematen duen unean, baimena ematen dio Talleres Mitxelena S.Coop. kooperatibari helbide hori erantzuteko erabiltzeko eta haren eskaerarekin eta enpresaren jarduerarekin lotutako informazio komertzialak bidaltzeko erabiltzeko. Erabiltzaileak noiznahi baliogabetu dezake baimen hori.\nTalleres Mitxelena S. Coop. kooperatibak jaso dituen erabiltzailearen datu guztiak ezeztatuko ditu jada ez direnean behar haiek biltzean zuten helbururako, eta lege-betebeharrak betetzeko bakarrik gordeko ditu.\nTalleres Mitxelena S. Coop. kooperatibak segurtasun-neurri egokiak eta 15/1999 Legea Garatzen duen Araudiko 1720/2007 EDan legez jasotakoak ezarri ditu, erabiltzaileen datuen pribatutasuna bermatzeko eta bermatzeko, orobat, datuok ez direla galduko, gaizki erabiliko, aldatuko, baimenik gabe atzituko eta/edo lapurtuko.\nTalleres Mitxelena S. Coop. kooperatibak ez ditu bere gain hartzen sistema elektroniko honen funtzionamenduan, Talleres Mitxelena S. Coop. kooperatibari ez dagozkion kausak direla medio, izandako interferentziek, hutsegiteek, eteteek, birus informatikoek telefono-matxurek edo deskonexioek eragindako kalteak, ez telefono-lineetan izandako gainkargek edo akatsek edo Datuak Prozesatzeko Zentroan izandako gainkargek sistema elektroniko honetan, Interneten edo bestelako sistema elektronikoetan eragindako atzerapenak edo blokeoak, eta ez Talleres Mitxelena S. Coop. -kooperatibaren kontroletik kanpo egindako legez kanpoko sarreren bidez hirugarren pertsonek eragindako kalteak ere.\nTalleres Mitxelena S. Coop. kooperatibari informazioa bidaltzen dion erabiltzailea da sartutako datuen egiazkotasunaren eta zuzentasunaren erantzule bakarra, eta horri buruzko erantzukizun orotik libre geratzen da Talleres Mitxelena S. Coop. Erabiltzaileak bermatzen du emandako datu pertsonalak zehatzak eta benetakoak direla eta indarrean daudela; horren erantzule da, eta datuok behar bezala eguneratuta mantentzeko konpromisoa hartzen du.\nErabiltzaileak eskubidea du datuak eskuratzeko, zuzentzeko, ezeztatzeko eta aurka egiteko. Horretarako, Talleres Mitxelena S. Coop. kooperatibara idatz dezake —Eziago industrialdea – Zikuñaga Auzoa, Hernani (Gipuzkoa) helbidera—, edo mezu elektroniko bat bidali info@talleresmitxelena.com helbidera, gaian hau adieraziz: “Gaia : DBLO EZEA eskubideak.”\nEskubide horiez baliatzeko, eta Datuak Babesteko Espainiako Agentziaren urtarrilaren 19ko 1/1998 Instrukzioari jarraituz, erabiltzaileak bere nortasuna akreditatu behar dio Talleres Mitxelena S. Coop. kooperatibari bere NANaren edo Zuzenbidean baliozkoa den beste edozein baliabideren fotokopia bidaliz.\nWebgunea bisitatze hutsagatik ez da automatikoki erregistratuta geratzen erabiltzaile bat identifikatuko duen datu pertsonalik. Baina, baliteke pertsonala ez den eta erabiltzaile zehatz bat identifikatzen ez duen informazio jakin bat jasotzea saioan (adibidez, erabilitako nabigatzaile-mota eta sistema eragilea), “cookieak” izeneko tresnen bidez, Erabiltzaileari nabigazioa errazteko. Cookieek ez dute informazioa modu iraunkorrean gordetzen erabiltzailearen ordenagailuaren disko gogorrean, eta iraungi egiten dira saioa amaitutakoan. Erabiltzaileak gure cookieak bere disko gogorrean ezartzeari buruzko erabakiak har ditzake, baita haiek ezabatzeari buruzkoak ere, bere nabigatzailearen laguntza-atalean adierazitako prozedurari jarraituz. Halaber, Erabiltzaileak nabigatzailea konfigura dezake cookie guztiak lehenespenez onartzeko edo baztertzeko edo pantailan ohar bat bistaratzeko cookie bat jasotzen den bakoitzean eta, hala, une horretan erabakitzeko bere disko gogorrean ezartzea nahi duen ala ez. Erabiltzaileak nabigatzailea konfiguratzen badu gure cookie guztiak baztertzeko edo gure cookieak berariaz baztertuko balitu (cookieak erabiltzen direnean), litekeena da motel nabigatzea edo erroreren bat izatea.\nErabiltzaileak adierazten du eman diotela datu pertsonalak babesteko baldintzen berri, eta onartu duela Talleres Mitxelena S. Coop. kooperatibak datuok Datu Pertsonalak Babesteko Politika honetan adierazitako moduan eta helburuetarako automatikoki tratatzea. Horrez gainera, erabiltzaileak bere helbide elektronikoa edo telefono mugikorra bere borondatez ematean, baimena ematen dio Talleres Mitxelena S. Coop. kooperatibari datuok berarekin harremanetan jartzeko erabiltzeko, egindako kontsultei erantzuteko nahiz enpresaren jarduerari buruzko edozein motatako komunikazio komertziala bidaltzeko. Edonoiz baliogabetu dezake baimen hori.\nWebgune honek, Interneteko webgune gehienen modura, cookieak erabiltzen ditu erabiltzailearen esperientzia hobetzeko. Jarraian azalduko dizugu zer diren cookieak, zer motatakoak erabiltzen dituen webgune honek, nola desaktiba daitezkeen zure nabigatzailean eta nola desaktiba daitekeen hirugarren batzuen cookieak instalatzea\nWebguneak berak edo erabiltzaileak erabiltzen duen aplikazioak bisitan zehar nabigatzailean edo gailuan (smartphonea, tableta edo konektatutako telebista) instalatzen dituen fitxategiak dira. Helburu hauetarako erabiltzen dira cookieak:\nWebgune honek Google Analytics erabiltzen du, webguneetarako zerbitzu analitiko bat, Google, Inc.-ek (“Google”) emana. Google Analytics-ek cookieak erabiltzen ditu: ordenagailuan instalatzen diren eta erabiltzaileek Interneten duten portaera analizatzen duten testu-fitxategiak. Erabiltzaileak webguneaz egiten duen erabilerari buruz cookieak sortzen duen informazioa normalean Googleren Estatu Batuetako zerbitzarietara transmititzen da, eta han gordetzen da.\nWebgunean IP anonimoaren aukera aktibatuz gero, IP helbidea ez da osorik agertuko Europar Batasuneko herrialdeetan ez eta Europar Batasunaren esparru ekonomikoan hala adostu duten gainerako herrialdeetan ere. Salbuespen gisa baino ez da bidaliko IP helbide osoa Googleren Estatu Batzuetako zerbitzari batera, eta han moztu egingo da. Soilik orriaren erabiltzailearen baimenarekin. Googlek informazio hori erabiliko du baloratzeko zer portaera izan duen erabiltzaileak webgunean, webguneko jarduerei buruzko txostenak sortzeko eta orrien jabeari webgunearen eta Interneten erabilerari buruzko zerbitzuak eskaintzeko. Google Analytics medio zure nabigatzaileak transmititutako IP helbidea ez da lotuko Googleren beste datu batzuekin. Erabiltzaileak cookieak gordetzea eragotz dezake nabigatzailea cookieak ez gordetzeko konfiguratuz.\nKonfigurazio horrek webgunearen funtzionaltasunari eragin diezaioke.\nHalaber, erabiltzaileak eragotz dezake cookiek sortutako datuak eta webgunearen erabilerarekin lotutakoak (IP helbidea barne) erregistratzea, baita haiek prozesatzea ere, esteka honetako plugin hau deskargatuz eta nabigatzailean instalatuz:\ntm_cookie Cookie hau PHP lengoaiak erabiltzen du, saioko aldagaiak web-zerbitzarian gordetzeko. Saioaren amaiera\ncc_cookie_accept Guneko cookieen politika-legearen oharrari buruz erabiltzaileak dituen lehentasunak baino ez ditu gordetzen. ‘Onartuz’ gero, urtebete; bestela, saioa amaitu arte.\ncc_cookie_decline Guneko cookieen politika-legearen oharrari buruz erabiltzaileak dituen lehentasunak baino ez ditu gordetzen. ‘Baztertuz’ gero, urtebete; bestela, saioa amaitu arte.\n_ga Estatistiketarako erabiltzen da cookie hau, erabiltzaileak bereizteko. Bezero identifikatzaile bat (bezeroaren IDa) biltegiratzen du; zoriz sortutako zenbaki bat da. 2 urte\n_gat Saio bakoitzean sortzen diren segimendu-objektuak bereizteko erabiltzen da. 10 minutu\nIa nabigatzaile guztiek dute aukera cookieez ohartarazteko edo haiek automatikoki baztertzeko. Baztertzen badituzu ere gure webgunea erabiltzen jarrai dezakezu, nahiz eta litekeena den zerbitzu batzuk erabiltzeko mugak izatea eta, beraz, gure webguneko esperientzia hain ona ez izatea.\n7 eta 8 bertsioak: http://windows.microsoft.com/es-ES/windows-vista/Block-or-allow-cookies


Tamalez, gizonezkoentzako herria oraindik… [Testua: Mugimendu feminista] | Mondraberri Arrasateko Ataria\nHasiera Iritziak GOGOETAK Tamalez, gizonezkoentzako herria oraindik…\nTamalez, gizonezkoentzako herria oraindik… [Testua: Mugimendu feminista]\nMugimendu feministaren aspaldiko hausnarketa da udaleko batzorde guztietan egiten diren proposamen guztiak berdintasun begirada batetik aztertzea. Pentsamendu feministaren funtsezko printzipioa da genero berdintasuna; zeharkako gai bat, besteak beste, Hirigintza alorrean txertatzea ezinbestekotzat jotzen duguna.\nHorregatik, harriduraz irakurri dugu Ibon Arrupe, Arrasateko Hirigintza, Ingurumen eta Mugikortasun Batzordeburuaren Gizonezkoen herriak artikulua. Ez da erronka txikia, berak\ndioen bezala, mendeetan zehar hiriak gizonen eta eliteen ikuspegitik eraiki izan baitira. Hori\ndela-eta, uste dugu proposamen ausartak behar direla herriaren egiturak behingoz\niraultzeko. Aditu asko dira, azken urteetan, hirigintza eta arkitektura genero berdintasunaren ikuspegitik garatzen dabiltzanak, hautua egin duten udalerriekin elkarlanean.\nZeren, gai honek plan estrategiko integral bat eskatzen du gure ustez; adituekin, herriko emakumeekin, bizilagunekin eta eragileekin azterketa sakona egitea, alegia. Guk dakigula, egungo udal gobernuak ez du horrelako planik martxan jarri. Hortaz, lerro hauen bidez, gure prestutasuna adierazten dugu plan estrategiko bat existituko balitz edo egin nahi balute, geure ekarpenak egin eta, planaren barruan, helburuak zehaztu eta lehentasunak identifikatzen hasteko. Izan ere, arestian iradoki bezala, hirigintza proiektu berriak martxan jartzen badira, horietan genero berdintasunaren ikuspegia txertatzea ezinbestekotzat jotzen dugu. Ikuspegi hau ez datza emakumezkoen giza eskubideen alde lan egitean; gauza ez diskriminatzea da, eta burutzen dugun horretan emakumezkoak gizonezkoak bezain kontuan hartzea.\nBestalde, “Ekobulebar” izeneko proiektuan zehazki, ez dakigu genero ikuspegitik azterketa\nseriorik egin ote duten ere. Beraz, mugimendu feministako kideok udal gobernuarekin eta Ibon Arruperekin elkartzea eskertuko genuke, batez ere, Hirigintza genero ikuspegitik nola jorratu nahi duten ezagutu eta “Ekobulebar” proiektuaren baitan egindako genero azterketaren berri izateko.\nAzterketa zintzorik ez balego, oso larria litzateke Grupo Sanjuaneko bizilagunak\nsupremazista matxistatzat jotzea, baita feminismoa eta genero berdintasuna norberaren interes alderdikoien bandera gisa erabiltzea ere.\nMaria 2020-10-16 At 09:37\nArrupek dimititu beharko luke, gauzak diren bezala


Europako lehenengo Robotaxi Zerbitzu Autonomoa Herbehereetan abiarazi zen\nHasiera » Azken albisteak » Teknologia » Europako lehenengo Robotaxi Zerbitzu Autonomoa martxan jarri da Herbehereetan\nEuropako Azken Albisteak • Nazioarteko Azken Albisteak • Azken Bidaia Albisteak • Negozio Bidaiak • Autoen alokairua • Herbehereak Azken Albisteak • Berriak • Arduraduna • Teknologia • Turismo • Garraioa • Bidaiaren helmuga eguneratzea • Travel Wire News • Hainbat Albiste\nEuropako lehenengo Robotaxi Zerbitzu Autonomoa martxan jarri da Herbehereetan\nEuropan erabat autonomoa den robotaxi zerbitzua abiarazi zen Herbehereetan\nRobotaxi eguzki bidezko ferry elektriko autonomoa da eta bidaia partekatzeko aplikazio batekin har daiteke.\nUS Buffalo Automation-ek lasai-lasai jarri du martxan Europako lehen robotaxi zerbitzu komertziala.\nRobotaxi zerbitzua mota askotako lehena da fronte askotan.\nAbian jartzeak ateak irekitzen dizkie EB osoko hiriei garraiobide alternatibo aitzindari hau har dezaten.\nBuffalo Automation, Amerikako adimen artifizialeko enpresa sekretua, eta Etorkizuneko Mugikortasun SareaEuropako garraio alternatiboko operadoreak Europako lehen robotaxi zerbitzu erabat autonomoa martxan jarri du Herbehereetan. Abian jartzeak ateak irekitzen dizkie EB osoko hiriei garraiobide alternatibo aitzindari hau har dezaten.\nEuropako lehen robotaxi zerbitzu erabat autonomoa Herbehereetan abian jarri zen\nRobotaxi zerbitzua mota askotako lehena da fronte askotan. Eguzki bidez funtzionatzen duen ferry elektriko autonomoa da eta bidaia partekatzeko aplikazioarekin har daiteke, baina, batez ere, komertzialki hedatzen da - gaur egun Europako trafiko trinkoan bidaiariak daramatza. Abian jartzeak sarbide partekatuko ibilgailu elektriko autonomoak garraiobide merkean eta ingurumena errespetatzen duen moduan erabiltzeko aukera alternatiboa bihurtu da.\n"Vaar met Ferry" izeneko ferry zerbitzua Holandako probintziako gobernuak subentzionatzen du eta 2021eko urria arte doakoa izango da biztanleentzat. Warmond-Kagerzoomek, Leiderdorpek eta inguruko golf zelaiak konexio hobea dute orain, batez ere bizikleta eta oinezkoentzat. Koudenhoorn aisialdirako gunera.\n"Bere sorreratik, Buffalo Automationen helburuak segurtasuna hobetzea eta ura deskarbonizatzea izan dira gure teknologiaren bidez", azaldu du Thiru Vikram zuzendari nagusiak. "Proiektu hau posible izan zen tokiko komunitateko eta negozioetako buruzagien iritziz, garraio eredu alternatiboak aztertzeko irekita daudelako. Abiarazte historiko honek Hego Holandako biztanleei garraiobide seguru eta garbi bat garraiatzeko energia bide garbiak eta bide natural ugari babesteko konpromisoa sendotuko du. Gure Greycraft teknologiarekin elikatutako robotaxi zerbitzu elektrikoa Europako ibai batean abian jartzea gure jarduera taldeetako taldeentzako lan zirraragarria izan da. Pozik gaude Holandako funtzionarioek eta FMNko eta NGSko jendeak gure ikuspegia partekatzen dutelako eta urmaelean zehar planifikatutako jaurtiketa gehiago egitea espero dugu ".\nTeylingen udalerria, Hegoaldeko Holandako Aldizkaria Heleen Hooij, teknologia berdearen txapelduna, gogotsu dago ferry honen onurekin. "Berezia da Teylingen udalerriak eskura izatea: autopropultsatutako ferry bat!" dio berak. "Pozgarria da uda honetan gure egoiliar batek planifikatu eta ezarri duen ferry zerbitzu berritzaile hau erabiltzea. Eta zoragarria da Delft on de Groote Sloot-eko ikasleek beren proiektuetarako ikasteko tokia aurkitzea. Harro nago, ferry honek oinezkoak eta txirrindulariak transferituko dituelako proiektu pilotu gisa. Ferryak arrakasta duela frogatzen bada, Kagerzoom eta Koudenhoorn aisialdiko guneen arteko sarbide iraunkorra lagun dezake ".\nAuto-gidatzeko ferry elektrikoetarako sarbide partekatua Buffalo Automationen konpromisoaren funtsezko kontzeptua da itsasontzian goi mailako eliteetara bideratuta ez egotea - yachting bizimodua jendeari ekartzen dio, garraioa demokratizatuz, pertsona baten nabigazio maila edozein dela ere. ibilgailu baten jabe izateko espezializazioa edo finantza gaitasuna, ingurumena zaintzen duen bitartean.\nAnne Koning, Hego Holandako probintziako exekutiboa: “Koronabirusa edukitzeko neurriak direla eta, gero eta gehiago ateratzen gara gure herrialdera. Ondorioz, gure berdeguneetan aisialdiko presioa dezente handitu da. Hego Holandako probintziak emandako diru-laguntza batekin, Koudenhoorn uhartearekin lotura estua lortzen ari gara. Horrela espero dugu bisitariak hobeto zabaltzea, eta bermatuko dugu uda honetan jendeak ere seguru egon ahal izatea gune eder honetaz gozatzea ".


�Bernarda Alba bendita� Victoria Eugenian, Metros taldearen eskutik - GARA\nMetros konpainiak «Bernarda Alba bendita» ikuskizuna eskaini zuen atzo, Donostiako Victoria Eugenia Antzokian. Gaur egingo du bigarren eta azken saioa, arratsaldeko zortzietan. Ramon Oller eszenografo kataluniarrak ukitu berezia eman dio Federico Garcia Lorca poeta andaluziarraren «La casa de Bernarda Alba» obrari eta dantza poetikoa erakusten duen ikuskizun berri bat sortu du.\nHamabost dantzari ikusiko ditugu taula gainean. Denen artean zazpi emakumek jasaten duten zapalkuntza transmitituko digute. Diktaduraren agintepean giltzapeturik, guztien obsesio bilakatuko den erotismoa izango da euren askatasun nahiaren sinboloa.\nGizonezko berarekin maiteminduta daude denak, baina bakar batek lortuko du haren maitasuna. Horretarako, aginteari eta gizartearen errepresio moralari aurre egin beharko dio.\nRamon Ollerren ikuskizunak dantza garaikidea eta flamenkoa uztartzen ditu, Adelaren (Sandrine Rouet) eta bere ahizpen desioak modu aske eta indartsuan adierazteko. Aurrean izango duten ama (Maria Carmen Garcia) zapaltzaileari gogor egingo diote aurre.


Jean-Rene Etchegaray, Euskal Hirigune Elkargoaren presidentea\nBaionako alkatea izango da Lapurdi, Nafarroa Beherea eta Zuberoa lehenengo aldiz bilduko dituen erakunde politiko berriaren lehen presidentea.\nAbian da Euskal Elkargoa\nPaueko Auzitegiak atzera bota du elkargo bakarraren kontrako helegitea\nJean-Rene Etxegarai, Ipar Euskal Herriko Herri Elkargoaren presidentea\nJean-Rene Etchegaray Baionako alkatea izango da Ipar Euskal Herriko Euskal Hirigune Elkargoaren lehen presidentea.\nLapurdi, Nafarroa Beherea eta Zuberoa estreinakoz biltzen dituen euskal erakundeak atzo egin zuen bere lehen bilera, Baionan.\nBatzar horretan Ipar Euskal Herria bere osotasunean aintzat hartzen duen erakundearen presidentea aukeratu dute: Jean-Rene Etchegaray. 231 botoetatik 157 eskuratu ditu Baionako alkateak; Bernard Lougarot Gotaine-Irabarneko alkateak, berriz, 51 jaso ditu; eta Jean-Jacques Doyhenart Angeluko hautetsiak, bost.\nEuskal Elkargoak 300.000 biztanle eta 158 udalerri biltzen ditu bere baitan, eta 200 milioi euro inguruko aurrekontua izango du.\nHorrez gain, erakunde sortu berriak hiru egitura nagusi izango ditu: kontseilua, batzorde iraunkorra eta batzorde eragilea.\nElkargoa defendatu dutenen iritziz, lurraldetasuna bermatzeko oinarri sendoa izango da euskaran eta kulturan, ekonomian, lurralde antolaketan, etxebizitzan edota garraioetan eskumenak izango dituen elkargoa.\nUdalerrien artean % 70eko babesa lortu zuen elkargoaren eraketak, eta alkateen % 30 bakarrik ageri ziren kontra.\nEAEko erakundeen babesa\nBestalde, Eusko Jaurlaritzak, Euskadiko Udalen Elkarteak (Eudel) eta Gipuzkako Foru Aldundiak pozik hartu dute Euskal Hirigune Elkargoa abian jarri izana, Euskal Autonomia Erkidegoaren eta Ipar Euskal Herriaren arteko elkarlana sendotuko duelakoan.\nAipatu hiru erakundeetako ordezkariak izan ziren Baionan, Euskal Hirigune Elkargoaren lehen presidentea aukeratzeko saioan. Era berean, besteak beste, EH Bildu eta EAJko ordezkariak izan ziren bertan.\nImanol Landa Eudeleko presidente eta Getxoko alkateak esan zuen Euskal Herriko herrientzat "berri oso ona" dela Euskal Hirigune Elkargoaren sorrera, "Ipar Euskal Herrian solaskide bakarra izatea ahalbidetzen duelako eta euskara edo garapen ekonomikoa bezain gai garrantzitsuetan elkarlanean aritzeko aroa irekitzen delako".\n"Herritarrengandik hurbilen dauden tokian tokiko egitasmoak eta esperientziak trukatzea ekarriko du elkarlan berri horrek", erantsi zuen.


Inmigrazioa — ELA Sindikatua\nInmigrazioa https://www.ela.eus/eu/immigrazioa/albisteak/aggregator https://www.ela.eus/@@site-logo/ELA_logo_koloretan.png\n2022ko Arrazakeriaren aurkako Nazioarteko Eguna\nHooksen irakaspenak Arrazakeriaren Kontrako Egunean\nLeire Estevez, ELAko Gizarte Ekintzako kidea\nIaz zendu zen bell hooks, ezinbesteko akademiako kidea, idazlea eta aktibista feminista zein antiarrazista, beste gauza askoren artean, zapalkuntza desberdinen arteko loturen inguruko teoriei egindako ekarpenengatik ezaguna dena. Ez dira ausazkoak edo akats izen-abizenak letra txikiz idatzi izana: berak hala egitea hautatu zuen - Bell Blair Hooks birramonaren omenez-, garrantzitsuagoa zelako esatekoa zeukana bera zinez nor zen baino, zioenez. Askotarikoak dira berak egindako ekarpenak, eta hala ere, harrigarria da zenbateraino izan den nekeza bere literatura gurera iristea, beste autoreekin konparatuta -badakigu ahots guztiak ez direla berdin legitimatzen, eta horra adibide garbi bat-.\nELAk bat egiten du Luis Enrique Sorianoren heriotza salatzeko mobilizazioekin\nELAk deialdia luzatzen du bihar asteartean (18.30etan, Azpeitiko plazan) Luis Enrique Soriano gaztearen heriotza salatzeko elkarretaratzean parte hartzeko. Hauxe da euskal eragile batzuen artean adostutako salaketa-testua:\nMartxoaren 21ean, Arrazakeriaren eta Xenofobiaren aurkako Nazioarteko Egunean, mugi zaitez!\nELAk bere militantzia eta, oro har, gizartea animatu ditu martxoaren 21ean arrazakeriaren eta xenofobiaren aurkako Nazioarteko Eguna dela-eta egindako deialdietan parte hartzera. Aurten, etxebizitza duina izateko eskubidearen urraketa "arrazakeriak etxerik gabe uzten gaitu" izango da aldarrikapen nagusia. Eskubide hori urratzea pobretze- eta gizarte-bazterketako faktore bat da, eta larriagotu egiten da biztanle migratuen artean; izan ere, askotan, alokairu-kontratu bat egiteko aukera ukatzen zaie, jatorriagatik bakarrik.\nMartxoaren 18an, Gasteizen, eta martxoaren 21ean, gainerako lurraldeetan, mobilizazioak Arrazakeriaren eta Xenofobiaren aurkako Nazioarteko Egunaren harira\nELAk bere militantzia eta, oro har, gizartea animatu ditu Arrazakeriaren eta Xenofobiaren aurkako Nazioarteko Egunaren harira egindako deialdietan parte hartzera. Gasteizen, manifestazioa arratsaldean izango da. Hego Euskal Herriko gainerako lurraldeetan, martxoaren 21ean. Aurten, "Arrazakeriak etxerik gabe uzten gaitu" etxebizitza duina izateko eskubidearen urraketa izango da Arrazakeriaren eta Xenofobiaren aurkako Nazioarteko Egunaren aldarrikapen nagusia. Eskubide hori urratzea pobretze- eta gizarte-bazterketako faktore bat da, eta larriagotu egiten da biztanle migratuen artean; izan ere, askotan, alokairu-kontratu bat egiteko aukera ukatzen zaie, jatorriagatik bakarrik.\nELAk eskubide guztiak aldarrikatzen ditu pertsona guztientzat eta bat egiten du Arrazakeria eta Xenofobiaren aurkako Nazioarteko Egunerako kolektibo antiarrazista eta antifaxisten aldarrikapen eta borrokekin\n1960ko martxoaren 21ean, Hegoafrikako Sharperville herriko poliziak 69 pertsona erahil zituen apartheid legearen aurkako manifestazio baketsu batetan. 60 urte geroago, 2020ko martxoaren 21ean, Arrazakeria eta Xenofobiaren aurkako Nazioarteko Egunean, munduak ezohiko osasun-alarmaren krisi bati egin behar dio aurre COVID-19 birusaren ondorioz. Birus horrek ikusgarriago egin du oraindik aspalditik pairatzen dugun krisi sistemikoa, generoari, arrazari edota klaseari erreparatuz, besteak beste. Gaur bezalako egun batean, non mugak itxi egiten diren eta pertsonak gure etxeetan konfinatzen garen.\nEuropar Batasunak babesa eman dio Grezia eta Turkia arteko mugan gertatzen den giza-eskubideen urraketari\nELAko idazkari nagusi Mitxel Lakuntzak salatzen duenez, “Europar Batasuna babesa ematen ari zaio Greziako gobernuari, hau errefuxiatuen giza-eskubideak sistemaz urratzen ari delarik. Greziako gobernuak gerratik ihesi doan jendearen kontra jokabide bortitza agertu du, eta aldi berean ontzat ematen ditu eskuin muturreko taldeen erasoak migranteen eta hauek laguntzen ari diren erakundeen aurka (esaterako, Zaporeak)”.\nHerrien, pertsonen eta giza eskubideen #besarkada\nELAk bat egiten du maiatzaren 5ean Ongi Etorri Errefuxiatuak elkarteak Durangon antolatu duen Europa mailako ekimenarekin.\n"Zorretan gaude etxeko langileekin" #STOParrazakeria\nELAk formazio jardunaldia antolatu du Bilbon, Arrazakeriaren eta Xenofobiaren aurkako Nazioarteko Eguna dela-eta. ‘Mujeres, migradas, cuidadoras… caminos de opresión. Antolatuz, aldaketa loratu!’ lelopean euren jatorrizko herrialdea utzi eta Euskal Herrira etorri diren hainbat emakumeren lekukotza entzun ahal izan da.\nELAren atxikimendua Bilboko kanpaldian pertsona migrante eta errefuxiatuen alde\nTxiki Muñoz, Leire Txakartegi eta Jone Bengoetxea Bilboko Areatzako kanpaldian egon dira zuzenean Harrera Auzoetako kideen esperientziak entzun, jaso eta elkartruke bat edukitzeko.\nOngi etorri errefuxiatuak plataformaren Bilboko kontzentrazio zaratatsua irudietan\nOngi etorri errefuxiatuak plataformak kontzentrazio zaratatsua egin du Bilboko udaletxearen aurrean, pertsona migrante eta asilo eskatzaileei harrera duina egiteko baliabide publikoak exijitzeko.\nDenok gara ilegalak\nJone Bengoetxea - Inmigrazio ataleko arduraduna\nNork erabaki dezake pertsona bat ilegala dela? Erantzuna erraza da: botereak agintzen duena; kasu honetan, Espainiako Atzerritartasun Legeak zehazten duena. Ondorioz, migrazio auziak estatuko segurtasun auziekin zuzenean lotuak gelditzen dira, ez, ordea, oinarrizko Giza Eskubideekin. Hor hasten da tranpa, lagunok.\nSanturtziko Portuan harresia eraikitzeari ez!\nELAk arbuiatu egin du Santurtziko Portuan harresia eraikitzea, eta bat egin du Harresirik gabeko Munduaren alde gaur ospatzen den ekintza egunarekin. Bilboko Portu-Agintzaritzaren arabera, harresia egiten ari dira Santurtzi eta Zierbenan akanpatuta dauden migrante eta errefuxiatuak Erresuma Batura doazen ferrietan sartzea galarazteko.\nBabesa Mugak Zabalduz Karabanari\nUztailaren 14an Mugak Zabalduz Karabana abiatuko da Melillarantz, etorkinek eta errefuxiatuek Hego Mugan pairatzen duten Giza Eskubideen urraketa sistematikoa salatzeko. Hori dela-eta Euskal Herriko Eskubide Sozialen Kartak –ELA bertako kide da– agerraldi publikoa egin du Bilbon, ekimen honi bere babesa eta elkartasuna adierazteko.\nOngi etorri errefuxiatuak, ongi etorri etorkinak!\nELA sindikatuak bat egiten du Nazioarteko Arrazakeria eta Xenofobiaren aurkako egunean zapalketa horien aurka egunero borrokatzen duten norbanako zein kolektibo guztiekin. Hesi, harresi eta muga guztien gainetik: eskubide guztiak pertsona guztiontzat! Ongi etorri errefuxiatuak, ongi etorri etorkinak!\nELAk eta Manu Robles-Arangiz Fundazioak formazio jardunaldia antolatu dute gaur Bilbon Arraza-Diskriminazioaren Aurkako Nazioarteko Eguna dela-eta. Bertan Patxi de la Fuentek –zuzenbidean lizentziatua eta aktibista soziala– eta Nancy Juape Chamayak –psikologoa eta Munduko Emakumeak-Mujeres del Mundo elkarteko kidea– etorkinek egunero gainditu behar izaten dituzten muga ezberdinen inguruan mintzatu dira.\nHauteskundeetan ez dira puntuak irabazten migrazio politikarekin eta migranteen auziarekin\nGaur migranteen nazioarteko eguna da; ELAk gogoratu eta salatu nahi du auzi hau erabat mugatu nahi dela, soilik migrazio-fluxuen kontrola eta kolektibo baten egoera administratiboa erregularizatzea bailitzan. Benetako errealitatea, ordea, askoz zabalagoa da eta gure gizartea barne-barnean ukitzen du, baita mundu mailako ipar-hegoaren arteko harremanak ere.\nItsasoak 700 pertsona eta oinarrizko giza-eskubideak irentsi ditu\nXXI. mendea aurrera doala ere, amorruz ikusten ari gara esklabutza garaien pareko tragediak gertatzen direla Mediterraneo itsasoan. Egunotan badirudi alarmak piztu direla Europar Batasunean Libiako kostaldetik gertu itsasontzi bat urperatu eta 700 pertsona ito direlako.\nArrazakeria eta Xenofobiaren aurkako Nazioarteko eguna larunbat honetan\nLarunbat hau, martxoak 21a, Arrazakeria eta Xenofobiaren aurkako Nazioarteko eguna da, eta ELAk bat egiten du aldarrikapen global honekin. Mundu mailako salaketa honek gure eguneroko ingurunean adierazpen desberdin eta anitzak jasotzen ditu.\nImmigrazioaren Nazioarteko Egunean Gasteizko alkatearen adierazpide arrazista eta xenofoboak salatu ditu ELAk\nELAk deituta Javier Maroto Gasteizko alkatearen jarrera arrazista eta xenofoboa salatzeko elkarretaratzea egin da Arabako hiriburuan. Izan ere, Gasteizko alkatea auzi honetan ostikoka eta zalapartaka sartu da, magrebiar jatorriko kolektibo jakin batzuren menpekotasuna amaitu beharrekoa dela esanez. ELAk gogoratu du pobrezia, prekarietatea eta desberdintasun soziala azken urteotan hazi egin dira, eta honen eragina batik bat immigranteek jasan dute.\nELAk atzerriko biztanleriaren kriminalizazioa salatu du Gasteizen\nELAk bat egiten du SOS ARRAZAKERIA ARABAk Javier Maroto Gasteizko alkatearen eta Javier de Andrés Diputatu Nagusiaren aurka egin duen salaketa publikoarekin. Halaber, sindikatuak salatu nahi du agintari hauek prestazio sozialak -kasu honetan oinarrizko errenta- jasotzen dituzten biztanleak jomugan jarri nahia.\nJavier Marotoren deklarazioen aurrean ELAren nota\nELA sindikatutik Javier Maroto, Gasteizeko alkateak, berriki esandako deklarazioen salaketa egin nahi dugu. Uste dugu kolektibo eta komunitate zehatz batzuen kriminalizazioa erabiltzea eta “gu” eta “zuen” arteko harresi bat eraikitzea ez dela zilegi boto apur batzuen truke. Biztanleriaren zati bat gizarte babeserako sisteman sartzeko bere jatorri nazionalagatik diskriminatua izatea diskriminazio instituzionala da.\nELAk arbuiatu egiten du Auzitegi Konstituzionalaren epaia, errolda bidez paperik gabeko immigranteak topatzea baimentzen duena\nELAren ustez erabaki oso larria, justifikaziorik gabea eta itxuragabekoa da poliziari baimena ematea udal-erroldetako datuak erabil ditzan paperik gabeko immigranteei jazartzeko.\nJustizia defenditu, berdintasuna garatzeko (Iritzia)\nAbenduaren 18a, migrante langile eta hauen senideen eskubideen aldeko eguna. Rajoyren gobernuak bizileku-baimena eman nahi die 160.000 eurotik gorako balioa duen etxebizitza bat erosten duten immigranteei. Erabaki hau larria da, eta helburu bakarra du: etxebizitzen stock-a murriztea, finantza eta higiezinen sektoreari mesede egite aldera; hain zuzen, krisi honen ardura duen sektoreari.\nELAren ustez oso larria da egoitza-baimena pertsonen errentaren arabera ematea\nELAk Espainiako Gobernuari galdatzen dio proposamena bertan behera utz dezala, Atzerritarren Legea alda dezala, immigrante guztien gizarteratzea bermatzeko, edozein dela ere euren maila ekonomikoa, eta etxebizitza-politika ere alda dezala, herritar guztiek bizileku bat izan dezaten.\nELAk immigranteentzako boto eskubidea aldarrikatu du\nEAEko hauteskundeek berriro plazaratzen digute eskubide ezaren auzia. Kasu honetan, estatuko nazionalitaterik gabeko pertsonek (EBko zein beste estatuetako izanda ere) botoa emateko aukerarik eza. Igaro da beste legealdi bat eta eskubide honen aitortzarako ez da urratsik egin. Beraz, hauteskundeok berriro baliatu behar ditugu eskubide hori aldarrikatzeko.\nInmigrantea, bada biderik; protestaren bidea\nEmigrante gehienak arrazoi ekonomikoek bultzatzen dituzte. Inork ez da bere sorterritik joaten beste nonbait laguntza publikoetatik bizitzeko asmoz, eta are gutxiago gaizki bizitzeko helburuarekin. Ihesi doaz, politika neoliberalen ondorioetatik, ustelkeriatik, biolentziatik eta aberastasunaren banaketa injustutik.\nELAk salatu egin du Rajoyren gobernuak immigranteei egindako azken erasoa\nAtzerritarren arautegia aplikatzen hasi eta sei hilabete besterik igaro ez direnean, Rajoyren gobernuak emandako jarraibide baten ondorioz ezabatu egin dute “gizarteratzeko ahalegin-txostena”.\nHurrengo 10 elementuak »


Luis Maria Martinez: "Erabakitzeko eskubidea helburu politiko bezala jartzea gure aldarrikapenak zentzugabeki murriztea da" - Azpeitiko Kultur Mahaia - Uztarria (Azpeitia)\nLuis Maria Martinez: "Erabakitzeko eskubidea helburu politiko bezala jartzea gure aldarrikapenak zentzugabeki murriztea da"\n2015ko urr. 22a, 10:31\nHiru hitzaldi antolatu ditu Nabarralde fundazioko Azpeitiarron Napar Zuzterrak taldeak urriarako. Gaur izango da bigarrena, Luis Maria Martinez Nabarralde fundazioko kidearen eskutik. 19:30ean izango da, Baigerako aretoan, 'Katalunia, irribarren iraultza?' izenburupean. Lehenengoa joan den ostegunean eskaini zuen Angel Rekaldek.\n'Katalunia, irribarren iraultza' hitzaldia eskainiko duzu ostegunean. Zergatik izenburu hori?\nAngel Rekalde eta biok eginiko artikulu batean erabili genuen, Kataluniako Printzerriko independentziaren aldeko prozesuari erreferentzia egiteko. Carme Forcadell, ANCko, eta Muriel Casals, Omnium Culturaleko lehendakari ohien adierazpen batzuetatik dator. Iraultza baketsu bati buruz ari gara, katalanen aldetik amorrurik ez duen iraultza bati buruz, ilusioa, irribarrea eta poza baizik.\nNolakoa da Kataluniako egoera irailaren 27ko hauteskundeen ondoren?\nFase oso korapilatsua da. Oso konplexua da estatu espainiarraren barneko "legalitate" autonomista batetik, katalanek ulertzen duten zilegitasun demokratikora, hau da, independentziara, trauma handiegirik eragin gabe igarotzeko prozesu bat eraikitzea. Azken diadetako manifestazio erraldoiak, eta azaroaren 9ko legez kanpoko hauteskundeetan 2.300.000 bototik 1.800.000 independentziaren aldekoak izateak, Kataluniako herritarren borondatearen isla izan daitezke. Espainiar estatuak legezko galdeketa bat onartzen ez duenez, Parlamentuko hauteskundeak (Espainiako legediaren barruan "legezkoak"), idenpendentziaren aldeko hauteskunde pleibiszitario bihurtzeko aprobetxatu zuten. Emaitzak oso argiak izan dira, baina independentziaren alde diharduten bi indarrek, bakoitzak bere aldetik aurkeztuta, ez dute nahikoa babes lortu gobernu autonomiko bat osatzeko. Horrek negoziatzera behartzen ditu, eta negoziazioa oso gogorra eta konplexua da. Xehetasun gehiagorekin azaltzen saiatuko naiz osteguneko hitzaldian.\nZein ondorio izan ditu honek Euskal Herrian?\nOso gutxi nire iritziz, oihartzun txikiegia izan du. Prozesuaren hasieratik azaldu beharko zatekeen elkartasun internazionalistaz gain, espainiar estatuaren beraren etorkizuna jokoan dagoela uste dut. Kataluniako Printzerririk gabeko espainiar estatu bat ez da bideragarria ekonomikoki. Kolapsatu egingo litzateke, eta honek guztiok harrapatuko gintuzke, urakanaren indarrarekin. Nafarroako Konbenioaren eta EAEko Kontzertu Ekonomikoaren aurkako erasoak gero eta gogorragoak diren bitartean, guk beste galaxia batekoa balitz bezala begiratzen diogu Kataluniako prozesuari. Nolabaiteko ikusmina dago noraino helduko ote diren edo zer egiteko gai diren, baina ez dugu gainditu gaitzakeen zerbait denik sentitzen.\nZein izan da Katalunian, politikoak erabakitzeko eskubidearen edo independentziaren alde lerrokatzeko giltza?\nZenbait kontu aipagarri daude, bat bakarra ez litzateke nahikoa izango prozesu osoa azaltzeko. Argi dago, gehiegikeria ekonomikoak eta azpiegituretako defizit erraldoiak izan direla azken pizgarriak. Hizkuntza katalanaren aurkako erasoek eta politika lingustikoek ere eragina izan dute. Kataluniako gizartea eraso hauen kontzientzia hartzen joan izan da hainbat urtetan. Eta gizarte kohesionatu eta partehartzailea izanik, alderdi politikoetatik bereizitako erakunde zibilak sortu ditu, ANC eta Omnium esaterako, protestak bateratu eta oinarriak finkatzeko. "Establishment" alderdiak estatutu berriarekin eta Kontzertu Ekonomikoaren antzeko zerbaitekin konformatuko ziratekeen, baina berandu iritsi ziren, eta herritarren aldarrikapenera gehitu beharra izan zuten. Mas independentziaren aldeko "bilakatzea" zerbait berria da, gizarte katalanak abiatutako independentziaren aldeko indar geldiezinaren adibidea.\nZein egoeratan dago erabakitzeko eskubidearen aldeko borroka Euskal Herrian?\nErabakitzeko eskubidea eskubide demokratiko bat gehiago da eta ezin da nahastu autodeterminazio printzipioarekin; honek, beste baten menpeko den edozein nazioren askatasun osoa (independentzia) ahalbidetzen du. Gure herriko gatazkak irtenbide demokratiko bakarra daukala uste dut, independentzia. Borrokak helburu hori izan behar du. Nazio errelatu bat eraiki behar da, guztiok partaide sentituko garena. Honen arabera estrategia bat definitu beharko dugu, independentzia lortzera bidean. Erabakitze eskubidea estrategia hori gauzatzeko bitarteko bat gehiago izan daiteke, aldarrikatzeko eskubidea, greba eskubidea edo boto eskubidea bezala. Nire iritziz, erabakitzeko eskubidea helburu politiko bezala jartzea gure aldarrikapenak zentzugabeki murriztea da.\nEuskaldunok, gure prozesua bultzatu beharrean, Kataluniara begira gaudela uste al duzu?\nIrakurketa bikoitza duela esango nuke. Katalanen antolatzeko eta borrokatzeko gaitasuna gutxietsi izan dugu hainbat urtetan, aldarrikapen independentistaren gidari ginela uste genuen. Orain, katalanen matxinada martxan dela, oker genbiltzala ikusi dugu. Uste dut kontzientzia txarra dagoela horregatik, baina era berean, katalanek egin dutena ez dugula goitik behera kopiatu behar ere esango nuke. Ausardia, erabakitzeko gaitasuna eta adimena, jarri behar dugula uste dut, eta bereziki, ilusioa, burujabetza eta independentziaranzko gure bide propioa eraikitzeko.


5 kasu berri Eibarren, 367ko intzidentzia-tasarekin - etakitto.eus\n5 kasu berri Eibarren, 367ko intzidentzia-tasarekin\nAzken egunetako datuak ikusita, egoerak hobera egin du Eibarren eta inguruko herrietan. Atzo 5 kasu berri detektatu ziren Eibarren, 4 Elgoibarren, 3 Ermuan eta kasu bakarra Mutrikun. Beste herrietan –Mallabia, Deba, Mendaro eta Soraluzen– ez da kasu bakar bat ere detektatu.\nEibar eremu laranjan dago une honetan, 367,03ko intzidentzia-tasarekin.\nAtzo, 7.660 test diagnostiko egin ziren EAEn, eta, horietatik 307 positiboak izan ziren. Lurraldeen arabera: 61 Araban, 141 Bizkaian, 103 Gipuzkoan eta 2 Euskaditik kanpo bizi diren pertsonetan. Ospitaleen egoera dela eta, COVIDaren ondorioz 53 pertsona ospitaleratu ziren atzo, eta COVIDa duten 92 pertsona ZIUn daude.\n« Pablo Kaperotxipi eta Pablo Quintero: “Baserritarrei beste salmenta-kanal bat eskaintzen diegu, irismen gehiagorekin” Alex Irazusta, Nøgen: “Publikoaren feedbacka askoz ere hotzagoa da orain” »


Junqueras | Iritzia | Berria\nBistan da Oriol Junqueras eta bere alderdia (ERC) direla egungo Katalunian modan daudenak. Edo, hobeto esanda, han bertan baino gehiago, Estatuan Kataluniari buruz hitz egiten dugunean. Inkestetan goian, Lledonerseko kartzelan era guztietako bisiten hartzaile, analisi askoren iturburu, Europako hauteskundeetako zerrendaburu eta ustezko denbora berrietarako ustezko protagonista nagusi.\nKontua da, betiko jarraitzaileen, losintxari berrien eta puzgailu maltzurren artean sortutako oriolzaletasun bat-bateko honek harrituta gauzkala hangoa jarraitzen dugunetariko asko, berarengan itxaropenak jarri dituztenen arrazoiak hain ezberdinak, hain kontrakoak, hain muturrekoak izaki, guztiz ezinezkoa delako denen goseak asetzea, baita Junquerasek ustez esan edota helarazi dien mezu guztiak egia izatea ere.\nAdibidez, ezker abertzalea gogor kritikatzeko erabili zuen duela igande batzuk egunkari honetan Adolfo Muñozek prozesu subiranista bideratzeko Junquerasen modua, handik egun batzuetara ETBn Arkaitz Rodriguezek ironikoki gezurtatu ziona, Kataluniakoaren ibilbide politikoa errepasatuz. Abuztuan Iñigo Urkulluk bisita egin zionean bestelako irakurketak egin ziren, ordea. Lehendakariak bisita pribatua eta humanitarioa egin ziola argitu zen, baina askok azpimarratu zuten ustez Junquerasek ekin nahi duen bide paktistagoa babestu nahi izan zuela.\nHorrela doa guztia. Badago Katalunian ezkerreko hiruko berria martxan jartzeko borondatea ikusi dionik; Pedro Sanchezekiko konfiantza erakusten duela sumatu dionik; independentziarena atzeratu nahi duela ere bai. Beno, hori guztia eta kontrakoa. Bistan da kartzelan egoteak ez duela laguntzen gauza hauek argitzen, baina egia da hainbat mediotan inoiz baino gehiago mimatzen dutela Junqueras. Katalunian urte asko daraman euskaldun batek maltzurki esan zidanez, Maltzaga bitxi bat dago martxan han: ken dezagun bistatik Puigdemont, eta gerokoak gero. Baina gerokoen artean bereziki, prozesu independentista lurperatzea.\nParadoxikoki, edo ez, alderdia bera da bere buruarekin zorrotzen jokatzen ari dena. Ekainean izandako konferentzia nazionalean bide-orria ia aho batez onartu zen, baina zuzendaritzak aurkeztutako ponentziarekiko aldaketa garrantzitsuak adostu ondoren, batez ere aldebakartasunaren aukera esplizitoki aipatzearena, militanteek ehunka zuzenketen bidez eskatu zutena. Pentsatzekoa da berriki alderdiko gazteek Vic-en izandako XXVIII. kongresuan onartutakoa ere ez zela izango Junqueras eta enparauengan aldaketa sakonagoak ikusi nahi dituztenen oso gustuko.\nInkestetan goian daude Junqueras eta bere alderdia. Baina ez dezagun ahaztu iaz ere horrela zela eta azkenean zer gertatu zen hauteskundeetan. Sakonean Puigdemont eta bere mugimendua behin eta berriz Covergenciaren birsortze huts gisa eta betiko zentro-eskuineko alderdi gisa ulertarazi nahia eta beharra- dago. Euren zoritxarrerako mugimendu hau ez dago askok irudikatu nahi duten tokian, besteak beste Kataluniako ezkerreko militante historiko (eta berri) asko ere bertan murgilduak daudelako. PDeCat-ekin dituen arazoak eta PDeCat-en baitan sortu dituenak- ezkutatu gabe, eta aldi berean bere irudiak izan dezakeen higadura ukatu gabe, ez dirudi Puigdemonten indarra gutxiesteko moduan gaudenik. Batasunaren alde egiten duenari ematen omen dio han askok botoa.\nBahituta, gatibu, baina olatuaren gainean daukagu politikoki Junqueras. Politikari handia da, garaipen garrantzitsuak lortuko dituena. Baina logika hutsa da azpimarratzea, orain bere garaipena opa duten guztien arrazoiak bateraezinak direla erabat epe luzeago batera. Nahiko nuke azkenean atsekabetzen direnak azken orduko laudatzaileak balira, gero eta ezkutaezinagoak diren arrazoiak medio gure protagonista puztu eta puztu ari direnak.


Oronak bere zabalkuntza internazionala indartu du frantziar enpresa bat erosita - SPRI\nOronak bere zabalkuntza internazionala indartu du frantziar enpresa bat erosita\nEuskal enpresak Frantzia hegoaldean bere presentzia indartu du Sealift Cote d’Azur erosita\nOrona-k zerbitzu saileko negozio-bolumena handitzea gura du\nIgogailuen Orona euskal enpresak Sealift Cote d’Azur frantziar konpainia, Itsas Alpeen frantziar hego-ekialdeko departamenduan igotze sistemen merkatuko enpresa burua, erosi duela iragarri du,.\nErosketa honekin, Hernani gipuzkoar udalerrian egoitza duen konpainiak Europan bere hazkunde internazionalerako estrategiarekin jarraitzen du eta frantziar lurraldean bere presentzia indartzen du.\nGainera, Oronak igogailuen mantentze, konponketa, modernizazio eta ordezkatzea barne hartzen duen bere zerbitzu saileko negozio- bolumena handitzea bilatzen du ere.\nSealift Cote d´Azur-en erosketak Oronaren sare komertzialaren areagotzea suposatzen du, frantziar konpainiaren igogailuen mantentzerako 2.000 kontratuen kudeaketa aintzat hartuta.\nSealift Cote d’Azur Oronak Frantzian duen bere egitura komertzialera gehitzen den bederatzigarren enpresa da; operazio honekin, enpresak herrialde honetan 95 milioi euroko negozio- kopurua lortzea espero du.\n“Sealift Cote d´Azur-en erosketa, Frantzian Oronaren garapenerako eta sendotzerako pieza gakoa da eta, era berean, gure hazkunde internazionalaren estrategia indartzen du” adierazi du enpresako zuzendari nagusi Xabier Mutuberriak.\nIragan otsailean, euskal taldeak, frantziarra ere den eta Alsazia eskualdean igotze sistemen sektoreko buru EST Ascenseurs-en erosketa eta Heis 1 Group norvegiar enpresa eskuratu zuela iragarri zuen.\nKanpoan bere presentziari eusteaz gain, gipuzkoar enpresak I+G-ren aldeko apustuarekin jarraitzen du eta egun, Eusko Jaurlaritzaren Basque country 4.0. laguntza programaren babesa duen igogailuen segurtasuna sendotzeko soluzio bat garatzen ari da.


Elurra eta izotza Euskadin, ostegunera arte | EITB Eguraldia\nElurra eta izotza Euskadin, ostegunera arte\n-Nafarroa alerta laranjan dago eta elur-jausiak izan litezke.\n-Elur maila 500-600 metroetatik 800 m-ra igoko da asteazkenean.\n-Termometroek ez dituzte 10 graduak gaindituko.\nHerrizaingo Sailak abisu horia ezarri du ostegunera arte izotza eta elurra dela eta. Asteazkenean izotza espero da barnealdean, bereziki, goizaldean eta iluntzean. Horrez gain, 1000 metrotik behera elurra iragarri dute.\nHalaber, Nafarroa alerta laranjan dago elurragatik eta elur-jausiak izan litezke, AEMET Espainiako Meteorologia Agentziak iragarri duenez.\nEuskalmet Euskal Meteorologia Agentziaren arabera, gaur, asteazkena, elurra 600-800 metrotan izango da. Egunak aurrera egin ahala, geroz eta prezipitazio gutxiago espero dugu. Goizaldean oraindik zaparrada batzuk bota ditzake, batez ere Bizkaian; gainontzeko orduetan zaparradak txikiagoak eta bakanagoak izango dira. Ekaitz arriskua\ndesagertu egingo da.\nTenperatura berdintsuekin jarraituko dugu; barnealdeko zenbait txokotan izotza ager daiteke berriro, eguneko lehen orduetan eta baita azken orduetan ere. Hiriburuetan, Bilbon 5 gradu espero dira gutxienez eta 9 gehienez; Iruñean 1 gutxienez eta 6 gehienez; Donostian 5 gutxienez eta 8 gehienez; eta Gasteizen 1 gutxienez eta 5 gehienez.


Foro Sozialak laster hamar urte beteko ditu. Zinez hamarkada oparoa, nire ustez. Demokrazian sakontzeko bidean kokatu baikara. Demokratizazio honen erdigunean, bakegintzaren oinarriak garatzeko gizartearen konpromisoa biltzen eta kudeatzen jakin izan du Foro Sozialak, sufrimendu guztien aitorpena eginez, iragana kudeatuz eta indarkeriarik gabeko Euskal Herri bat posible egiteko beharrezko ziren konpromisoak ehunduz, josiz eta eraikiz. Hori dela-eta dinamika hau sustatu, bultzatu eta landu duten guztiek egindako lana zorionduz eta eskertuz hasi nahiko nuke aurrera begirako ekarpena izan nahi duen gogoeta hau.\nMundua aldaketa prozesuan murgilduta dago eta noareza honetan arrisku ugari bistaratzen dira demokrazia eta tokian tokiko komunitateen burujabetzarentzat. Munduan bezala, Euskal Herrian ere arrisku horiei aurre egiteko itsaso azpiko korronteak mugitzen hastea positiboa da, nire ustez, mugimendurik gabe ez baitago olaturik, eta are gutxiago tsunami demokratikorik. Eta horren beharrean gaude, herri gisa bizi ditugun krisi anitzetatik sendo atera nahi badugu.\nEgia da Euskal Herrian memoria eta bizikidetza demokratikoaren alde aspaldi ari garela lan egiten. Ariketa hau orain artean nahiko modu asimetrikoan eta botere-harreman desorekatuetatik egiten ari garela esango nuke, eta horrek geldotasuna dakarkio prozesuari eta hainbat bidegabekeria irautea denboran. Izan ere, bizikidetza demokratikoari bidea egiten laguntzen dion ariketa sozial partekatu gisa ulertzen dut nik memoria. Ariketa politiko gisa, gizartea demokratikoki sendotzeko balio duena, eta oztopoak oztopo berdintasunezko baldintzetan garatu beharko litzatekeena.\nMemoriaz hitz egiteak aintzinetik irakaspenak ateratzera garamatza eta giza-eskubideen kultura sakon bat partekatzeko bidea ematen digu. Bizikidetzaz hitz egiteak, bestalde, orainari buruz eta etorkizunaz elkarrekin pentsatzera eta konprometitzera. Memoria eta bizikidetza bezalako kontzeptuak zintzotasunez eta arduraz batze aldera, bizikidetzari izenlaguna erantsi beharko genioke: “demokratikoa”. Kontzeptu dinamiko honek etorkizuneko bizikidetzaren oinarriak zehazteko balio beharko liguke, gai guztiei buruz demokratikoki erabakitzeko gai izan gaitezen. Horregatik ez ditut ulertzen hainbat diskurtso, memoria erabiltzen dutenak bizikidetza demokratikoaren oinarri politikoei buruzko eztabaidak atzeratzeko. Noam Chomsky-k berriki esan bezala “inongo aldaketarik nahi ez dutenen ohiko estrategia da trabak ipintzea aldaketak posible egingo lituzkeen orori”.\nOztopoei aurre egiten jakin izan du herri honek, ordea. Gogoan izan nahi dut une batez Mixel Berhokoirigoin eta bere moduko hamaika herrigile eta artisau. Haien legatuari esker badakigu oztopoei aurre egiteko, determinazioa eta etikaz gain, amesten dugun etorkizuna irudikatzea dugula armarik onena. Irudikatze ariketa hori behar duen sakontasunez eta ikuspegi kritikotik egin beharko genuke, Euskal Herrian bizikidetza demokratikoaren oinarriak sendo ezarri nahi baditugu. Bakegintzan egindako bide neketsua ez da alferrikakoa, zentzu horretan. Izan ere, jarrera eta tresna berriak eskaini dizkigu, besteak beste, indarkeria mota guztiak errefusatzea, torturak eta errepresio tresnak egon direla aitortzea eta gizarte gisa gaitzestea, gatazkei enpatiaz heltzeko gaitasuna, aniztasuna aberastasun gisa jotzea, sufrimendu guztiekiko elkartasuna… Bizikidetzarako oinarri horien inguruan adostasunak ehuntzea posible egiteko herri gisa. Adostasun horiek jostea falta da eta horretarako, elkarrekin pentsatu, irudikatu eta deliberatu behar dugu.\nAusartuko nintzateke esatera une erabakigarriak bizi ditugula etorkizunean izango dugun demokrazia hizpide. Aurreko belaunaldiek eraikitako errentez bizitzea amaitzen ari zaigula, alegia, eta herri honek duen memoria ahantzi gabe eta bakegintzatik ateratako irakaspen horiek guztiak oso presente izanda, unea heltzen ari zaigula erabakitzeko zer nolako Euskal Herria eraiki nahi dugun guretzat eta gure ondorengoentzat. Horregatik, lainopean bizi garelako sentimenduak eta gure arteko ohiko mesfidantzak gainditu, eta gure herrian nahi dugun demokrazia eredua eta horri lotutako estatus politikoa irudikatzen hasi behar dugu. Unea heldu da.\nHala ere, irudikatzeko ariketa hori ezin du bakoitzak bere aldetik egin. Ariketa kolektiboa da eta lidergo partekatuak behar ditu, zilegitasuna lor dezan. Horiek horrela, eta xede horri begira bizikidetza demokratikorako oinarriak zehazteko euskal eremu publikoa egituratu behar dugu, kalitatezko deliberazio publikorako beharrezkoa den espazio soziala eratuz. Deliberazio gardena eta publikoa bermatuko duen espazio soziala behar da eraiki eta, nire ustez, hortxe dago lortu beharreko hurrengo konkista: konpromiso sozial argia azaldu behar dugu bizikidetza demokratikoaren aldeko deliberazio publiko hori egituratze aldera, sozialki zein politikoki.\nAhalegin horretan ikusten dut Euskal Herriko hainbat dinamika; hasi Foro sozialetik, eta jarraitu Gure Esku, Hamaika Gara, Batera, feminismoa, pentsionistak, Sare, gazte mugimenduak, klima aldaketaren kontrako dinamikak, Karta Soziala, Eusko Ikaskuntzaren mendeurreneko prozesua…\nKalitatezko deliberazio publikoa egituratzearekin lotuko nuke nik biharko bizikidetza demokratikoa eraikitzeko konpromiso soziala, eta bide horretan urratsak egin beharko ditugu demokrazia ireki eta garden bat lortzearen bidetik. Herritarron konfiantza irabazteko gai den eta herritarren bizitza duina bermatzeko lan egiten duen demokraziaz ari gara. Euskal demokraziaren aldeko eraldaketa posible izateko, gure erakunde publikoek bide eman beharko liokete deliberazio publikorako esparru horri. Gure bizikidetzaren oinarriak eta gure burujabetzaren ardatzak modu ireki eta parte hartzailean eztabaidatu eta adostu ditzagun, gizartea eta erakundeen arteko elkarrizketa egituratu, garden eta publikoaren bidez. Gure estatus politikoaren eztabaida aktibatzeak testuinguru egokia eskaintzen du horretarako. Izan ere, gaurko eta biharko euskal demokrazia nolakoa izango den irudikatu, pentsatu, partekatu eta, finean, elkarrekin adostu. Urratsez urrats, hauxe baita bizikidetza demokratikoaren oinarri sakona.\nZelai Nikolas Ezkurdia (Bilbo, Bizkaia, 1968) Gure Esku Dago herri plataformaren bozeramailea izan da. Lanbidez Eusko Jaurlaritzako legelari, autodeterminazio eta erabakitze-eskubidearen aldeko beste hainbat ekimenetan ere parte hartu du.


Etorkizuna eraikitzen hitzaldi sorta\nDatorren astelehenean Udako Euskal Unibertsitateak eta Donostiako Aurrezki Kutxa Munizipalak antolatutako Etorkizuna eraikitzen tituluko hitzaldiak hasiko dira Donostian.\nHasierako hitzaldia Euskal Herria eta bi kulturak izango da, Jazinto Iturbe irakasleak egina Aurrezki Kutxa Munizipalaren kultur-aretoan (Arrasate kalean), arratsaldeko 7,30etan.\nAsteartean, esandako toki eta orduan, beste hitzaldi bat izango da, titulu honekin.\nMikroorganismoak nola erabili meatzaritzan etekinak ateratzeko, Unai Ugaldek egina.\nAsteazkenean, berriz, mahai inguru hau: Zientziaren zenbait arazo filosofiko.\nArgazkian, Baleren Bakaikoa, UEUren Idazkari Nagusia.\nArgia Eguna, datorren igandean\nTradizio bihurtu den Argia Eguna datorren igandean izango da aurten.\nToki askotan mahaiak jarriko dira astekari honen berri emateko eta harpidetza berriak lortzeko.\nEta, ohitura den bezala, aurten ere egun horretarako prestatua dute Euskal kulturaren urtekaria.\nBertan, iazko irailetik aurtengo abuztura bitarteko gertakizun inportanteenen zerrenda kronologikoa dator, Iparraldeari buruzko txosten zabala, Xabier Lete eta Martin Orberekin elkarrizketa luzeak eta hainbat jenderen iritizko artikuluak.\nUrtekari horrez gain, Kike Amunarriz eta Galarragaren txisteekin egindako kasete bikoitza ere jarriko da salgai.\nArgazkian, Josu Landa idazlea, Argia-ko erredazioko partaide.\nEresoinkaz liburu eta diskoa\nJose Antonio Arana Martija musikologo gernikarrak 1937tik 1939ra bitartean Europa eta Ameriketako zenbait herrialdetara hemengo kulturaren berri eraman zuen Eresoinka izeneko ekintzan buruz liburu mardul bat prestatu du.\nAgirre lehendakariak berak erabaki zuen enbajada kultural moduko talde hori sortzea.\nBestetik, IZ diskoetxeak Eresoinka abesbatzak garai hartan egindako kantaldien grabaketa atera du joan den astean.\nDiskoan hemezortzi gai dira, tartean Olaizola, Guridi, Aita Donostia eta Sorozabalenak.\nEuskal narratibaren antologia\nEuskal Idazleen Elkarteak euskal narraziogileen antologia bat prestatu du, elebiduna, euskaraz eta katalanez, laster Bartzelonako Edicions del Mall argitaletxeak kaleratuko duena.\nTxuma Lasagabasterrek egin du aukeraketa eta, hain zuzen, hauen testuak sartuko dira liburu horretan: Ramon Saizarbitoria, Koldo Izagirre, Andu Lertxundi, Laura Mintegi, Txillardegi, Arantxa Urretabizkaia, Hernandez Abaitua, Bernardo Atxaga, Jose Austin Arrieta eta Joseba Sarrionaindiarenak.\nArgazkian, Jose Luis Alvarez Enparanza Txillardegi.\nHaren Haizeaz bestaldetik obrako pasarte bat sartu dute antologian.


Tarteko helmugen trofeoa irabazita, Euskadiko txapelketa duina burutu dute gure txirrindulariek - Mondraberri\nTarteko helmugen trofeoa irabazita, Euskadiko txapelketa duina burutu dute gure txirrindulariek\nGasteizen ospatu den Euskadiko txapelketan Jon Barrenetxea izan da irabazle eta Andoni Azkarate arrasatearrak tarteko helmugen trofeoa irabazi du.\nTestua: Ibai Trebiño / Argazkiak: Dorletako Ama TXE / 2016-06-07\nGasteizen ospatu da kadete mailako Euskadiko txapelketa eta Eroski-portabiciseko hainbat arrasatearrek parte hartu dute bertan. Paper ona egin dute gure mutilek eta Andoni Azkaratek tarteko helmugen saria lortu du.\nJon Barrenetxeak irabazi zuen txapelketa, tropel nagusitik 6 segunduko tartearekin helmugaratuta eta Iñigo Aramburu izan zen arrasatearrik onena Gasteizko helmugan, irabazlearekiko 11 segundu galduta. Andoni Azkaratek 15. egin zuen, eta esan bezala tarteko helmugen trofeoa eskuratu zuen, arrasateko txirrindularien lan ona borobilduz.\nDatorren domeka arratsaldean Gipuzkoako errepide txapelketa lastertuko dute Oñatin, eta Arrasatetik ere pasatuko da proba. Bergaran ere hitzordua izan dute kadeteek, eta zapatu arratsaldean Euskadiko banakako erlojupeko txapelketan lehiatuko dira. 5,6 kilometroko ibilbideari aurre egin beharko diote txirrindulariek.\nBestalde, joan zen asteburuan ospatu den infantil mailako lasterketan Garazi Estevezek 7. postua eskuratu zuen eta Unax Sanchez 15. izan zen. Alebinetan ordea arrasaterik onena Urko Perez Irazabalbeitia izan zen, 9. postua lortuta.\nDatorren asteburuan Azpeitian lehiatuko dira alebin zen infantil mailako txirrindulariak.


Misera - Wikipedia, entziklopedia askea.\nMisera, kamartza edo abakandoa (Homarus gammarus) Nephropidae familiako krustazeo espezie bat da, sukaldaritzan oso aintzat hartua. Batzuetan, europar misera izena ematen zaio, genero bereko beste espezie bakarretik bereizteko (amerikar misera, Homarus americanus).\nGeneroa Homarus (en)\nEspeziea Homarus gammarus\nOtarrainaren antza handia du, baina miseraren aurreko hankek haginak dituzte.\nOtarrainaren bizilekua Ozeano Atlantikoaren ipar-ekialdea da, Norvegia hegoaldetik Marokoraino, Euskal Herria barne. Mediterraneoa mendebaldean, Kretan, Itsaso Beltzaren iparraldean eta Azoreetan ere bizi da.\nMiseraren oskola beltz urdinkara da, orban argiekin.\nMiserak bost hanka pare ditu, horietako lau toraxean eta, nahiz eta txikiak izan gorputz osoarekiko, animalia mugitzeko adina indar dute. Aurreko hanka pareak berriz, haginak dituzte, horietako bat ertz zorrotzekoa, ebakitzeko, eta bestea zapalagoa, birrintzeko.\nBuruan bi antena luze eta bi labur ditu.\nMisera animalia bakartia, gauekoa eta lorraldekoia da, egunean zehar itsas hondoko zulo eta pitzaduretan bizi dena. Udan, miserek migratu egiten dute sexukide bila. Garai hau izaten da aproposena arrantzatzeko. Emeek hamaika hilabetez eramaten dituzte arrautzak, ia urte osoan zehar hortaz. Arrautzetatik larba planktonikoak irteten dira, 2-3 astez ur zutabe baten mantenduz. Ondoren, ur zutabetik kanporatu eta hondoko zulo batean kokatzen dira, bertan 2 urte igaroz. Oskola 15 mm luze denean, hondar-zuloa utzi eta arroketako pitzaduretara joaten dira. Heldutasuna 4-5 urteren buruan lortzen dute.\nHomarus gammarus, europar misera.\nHomarus americanus, amerikar misera.\n↑ «'abakando', 'misera' - Euskaltzaindiaren Hiztegia» www.euskaltzaindia.eus (Noiz kontsultatua: 2021-08-03).\n↑ «kamartza - OEH - Orotariko Euskal Hiztegia» www.euskaltzaindia.eus (Noiz kontsultatua: 2021-08-03).\nEspezieak: Homarus gammarus\nAzken aldaketa 3 abuztua 2021(e)an, 17:36(e)tan\nOrriaren azken aldaketa: 3 abuztua 2021, 17:36.


Jarduera – José Unanue Fundazioa\nProiektu honen helburua frankismo garaian langile klasearen askatasun eta eskubideen alde ontzioletako langileek jokatu zuten papera berreskuratzea da. Ontziolak izan dira Euskadin industrializazioa eta modernizazio prozesuan sektore garrantzitsuenetarikoa eta bandera-ontzia. Deskargatzeko [...]\nEkainaren 18an, Bilbon, Udako Pedro Gomez XIII. Eskola Sindikala ospatu genuen. Oraingoan, batzuek bukatutzat ematen duten krisiaren ondorioetan zentratu da Eskola. Hala ere, ez da egokia krisia eta atzeraldi ekonomikoa nahastea, eta egia da herritarren [...]


-Eta? ze aurkari egokitu zaizkin Tolosan?\n-Bai, ze aurkari.\n-Beno, bertsotan elkarrekin egin behar diagu, ez elkarren aurka.\n-Ja, baina txapelketa dun, oraingoan aurkari izango ditun.\n-Ez pentsa. Orduan eta hobea kidea, hobe niretzat.\n-Nola ba, irabaztea komeni zain!\n-Bai, baina irabazteko ondokoek oso ondo egitea komeni zaidak.\n-Ulertzen dinat zuzentasun hori … baina hi, nik ere lagunak izaten dizkinat lasterketan eta elkarren aurka aritzen gaitun.\n-Beno, baina desberdina duk, benetan. Estrategikoki, nire emaitzen alde ere, taldean egin behar diagu saio ona, horrek igoko ziguk puntuazioa denoi.\n-Bai, beti esaten duzue hori eta oso polita geratzen dun, baina gero besteen gainetik geratu behar dun, eta horretarako aurkari izango ditun. Arerio, hitza gustatzen ez bazain.\n-Bai, ulertzen diat, baina ez duk hitz kontua, uste diat desberdina dela.\n-Ez dinat sinesten. Baina berdin zion. Hik egurra denei!\nEta horrela, inauguratua geratzen da bertsolaritza triatloi modura iruzkintzen digutenen denboraldia. Lehian ohitua dagoen jendea bertsolaritzara gerturatzeko motibo izaten da; eta nire kasuan behintzat, euretako bat banintz bezala, kode konpartituan aritzen zait sekula bere herriko jaialdian komentatzeko ezer izan ez duena.\nEz zaie sinesgarri, bertsogintzan lehiak hartzen duen forma. Lan kooperatiboa, taldekoa, benetan dela, ez dela gure pose guaiedo politikoki zuzen bat. Saioan zehar benetan garela kide, halabeharrez ere. Eta puntuazio zain geratzen garenetan inoiz hurrengo saioa txarra ateratzea desio izan arren, benetan txarra doanean sufritu egiten dugula. Ez dela atsegina enpatia minimorik duenarentzat kide eta lagunak oholtzan estu ikustea, aurkari edo arerio izanagatik.\nBaina ezin ditut inondik konbentzitu, modu geurekoienera jota ere, benetan desio dugula bertsokide onenak izatea gure saioan, gure arrakastarako aukerak hazten dituelako. Eta mesfidantzaz begiratzen dizute gehienek, mespretxuz, gutxi batzuk. Eider Rodriguezek idatzi bezala, ordea, “mespretxua jasateko bezain gainetik sentitzen” gara, gure kasuan lehiak beste parametro batzuk dituelako, zorionez. Gure burua delako domatu beharreko arerioa, eta lehia bera delako kidetzen gaituen aurkari.\nTags: Aurkari lehia oihana iguaran txapelketa


Rubalcabak onartu du presoak baliatzen dituztela ETAren aurka | Euskal Herria | Berria\nRubalcabak onartu du presoak baliatzen dituztela ETAren aurka\nEspainiako Barne ministroak berretsi du azkenaldian euskal preso batzuk hurbildu dituztela, eta bertze batzuk, berriz, urrundu. El Mundo'-k dioenez, �ETAn disidentzia� sustatzeko neurri gisa hartu du Gobernuak.\nXan Harriague -\n2008ko abenduak 11\nAlfredo Perez Rubalcaba Espainiako Barne ministroak berretsi egin du atzo El Mundo Espainiako egunkariak argitaratu zuen berria. Titulu nagusiak horrela zioen: �Gobernuak ETAko hamar historiko Euskal Herrira hurbildu ditu�. Baina Rubalcabak zehaztu du bertze batzuk, berriz, urrundu dituztela. ETAren aurka Espainiako Estatuaren estrategia dela azpimarratu du. Informazio iturririk ez du aipatu, baina espetxe politika horrekin Espainiako Gobernuak euskal presoen artean sakabanaketa bultzatu nahi duela dio Madrilgo egunkariak. �Borroka armatutik aldendu direnak Euskal Herrira hurbildu nahi ditu�. El Mundoren arabera, Barne Ministerioa prest dago �indarkeria baztertzen dutenei opari baten egiteko�. Gai horren inguruan PPk horren berri bazuela ziurtatu du Espainiako egunkariak, eta Rubalcaba harremanetan egon dela Federico Trillo Espainiako Kongresuko PPko Justizia bozeramailearekin. Neurriak �ETAren disidentzia� sustatzeko hartu dituela jakinarazi dio, egunkariaren arabera. Baina atzo emandako prentsaurrekoan, Rubalcabak ez du zergatia konfirmatu, ezta zehaztasun gehiagorik eman ere. �Ez dugu uste gai hori lau haizetara zabaldu behar denik, jende askoren segurtasunari eragiten diolako�. Zuhurtasunez jokatuz, espetxe politika �terrorismoaren� aurka egiteko tresna dela gehitu baizik ez du egin. Aldiz, argi utzi nahi izan du Espainiako Estatuaren kontu bat dela eta, beraz, alderdi guztiak horren berri badutela. �Espetxe politika ez da ministro baten gaitasuna, baizik eta parlamentuko talde guztiekin batera onartutako bidea�. Federico Trillok Espainiako Kongresuaren korridoreetan berretsi ditu Rubalcabak errandakoak. Gai horretan bere alderdia eta Espainiako Gobernuaren arteko harremana �aldizkakoa eta arina� dela adierazi du. �1980ko hamarkadan Enrique Mujika ministroak abiatutako politika da, eta ongi eramaten bada, eta espero dugu ongi eramaten dela, lorpen bat da�. Joseba Azkarraga Eusko Jaurlaritzako Justizia sailburuak bere egin du El Mundo egunkariak argitaratutakoa. Baina uste du �akats bat dela� preso batzuei eragiten diolako bakarrik. �Sakabanaketa bultzatzen du, eta ez du ezer aurreratzen�. Azkarraga presoen sakabanaketaren politika bukatzearen alde dago, batez ere senideek pairatzen dutelako. Ipar Irlandako bake prozesua eredu hartuz, Justizia sailburuak uste du euskal preso guztiak kartzela berean bildu beharko liratekeela negoziazio prozesu batean aurrera egiteko. �Horri esker eztabaida piztu zuten, eta bake prozesua ongi bukatzeko oinarrizkoa izan zen�. Gehiago hurbiltzekotan Zortzi dira zehazki, joan den urriaren 15az geroztik lekuz aldatu dituzten euskal presoak. Horietako zazpi Andaluziako (Espainia) espetxeetan ziren, eta zortzigarrena Galizian. Joseba Urrusolo, Carmen Gisasola, Txerra Martinez Garcia, Pakito Mujika eta Koldo Aparizio Zuerako (Zaragoza, Espainia) espetxera eraman dituzte, eta Karlos Almorza, I�aki Grazia eta Balentin Lasarte Villabonakora (Asturias, Espainia). Haietariko batzuek publikoki jakinarazi dute ETAren politikarekin ez direla gehiago ados, baina horien artean batzuek horrelakorik ez dute egin. Heldu den asteetan bertze euskal preso batzuk hurbilduko dituztela aitzinatu du El Mundo-k, Espainiako espetxeetako iturriak aipatuz.